Tembok Besar Hadrian Oleh Empayar Rom

Dibina oleh Hadrian si Maharaja Empayar Rom, Tembok Hadrian terbentang megah di sepanjang England, sedikit ke selatan dari sempadan modennya dengan Scotland. Panjang monumen mengagumkan ini meliputi lebih 70 batu (120 km), bermula dari Wallsend di pantai timur Engalnd di North Tyneside sehingga ke paya-paya air masin Solway Estuary di Cumbria, pantai barat. Tembok ini dibina dalam dua fasa yang berbeza di bawah perintah Maharaja Hadrian, salah seorang dari ‘Lima Maharaja Rom yang baik’. Hadrian dianggap sebagai seorang Maharaja Rom yang terkemuka, memerintah dari tahun 117 sehingga 138M.

Tanpa dapat dinafikan lagi, projek-projek pembinaan yang diperintahkan oleh Maharaja Hadrian adalah legasinya yang paling berkekalan. Beliau menubuhkan sejumlah kota di seluruh Semenanjung Balkan, Greece, Mesir dan bahkan di Asia. Gerbang Hadrian dibina oleh penduduk Athens pada tahun 132M sebagai tanda penghormatan mereka terhadap beliau. Hadrian juga bertanggungjawab mengarahkan pembinaan semula Pantheon, di samping membina Kuil Venus dan Roma.

Namun, monumennya yang paling penting sudah tentulah tembok yang dibina di utara England. Menurut catatan sejarah, Hadrian merupakan seorang pemerintah yang sangat pemurah, menghulurkan banyak wang untuk kegunaan masyarakat mahupun individu. Beliau juga dicatatkan sebagai salah seorang maharaja yang pernah berhasrat untuk menjalani hidup seperti rakyat kebanyakan.

Selain itu, Hadrian turut masyhur dengan pengembaraannya di seluruh empayar yang diperintah olehnya. Beliau jugalah yang bertanggungjawab meletakkan batu asas bagi penubuhan Empayar Byzantine.

Pada masa dahulu, tembok tersebut dikenali sebagai Vallum Hadriani. Pembinaan tembok tersebut diyakini bermula sekitar tahun 122M, bertepatan dengan tahun kunjungan Maharaja Rom itu ke wilayah tersebut. Pada asalnya, tembok ini memiliki kelebaran mencecah 3m (10 kaki) dan ketinggian 6m (20 kaki) di bahagian timur Sungai Irthing, manakala 6m (10 kaki) lebar dan 3.5m (11.5 kaki) tinggi di bahagian barat sungai.

Tidak hanya di permukaan rata, tembok ini juga terbentang luas di permukaan yang kurang rata. Diyakini bahawa tembok ini pada asalnya dilitupi dengan plaster (lepa) dan dicat putih sekaligus memberikan tembok itu permukaan yang bersinar, yang akan memantulkan cahaya matahari lalu membolehkannya dapat dilihat walau dari jarak berbatu-batu jauh.

Projek pembinaan tembok ini mengambil masa enam tahun untuk disiapkan dan pada mulanya, sejarahwan memperkirakan bahawa ia dibina oleh golongan hamba. Namun di masa-masa terkemudian, ternyata perkiraan tersebut silap. Tembok Hadrian dibina oleh legion-legion Rom yang berada di Britain, berpangkalan di lebih sedozen perkubuan yang terdapat di sepanjang tembok berkenaan.

Tembok Hadrian menjalani sejumlah pembaikpulihan dan ia terus berdiri kukuh di sempadan barat Empayar Rom sehinggalah ke zaman ketumbangan empayar itu pada kurun ke-5M. Pasukan tentera Rom sememangnya terkenal kerana dalam kalangan mereka terdapat anggota yang memiliki kemahiran seni bina, pertukangan batu, juruukur dan tukang kayu.

Ekskavasi pertama yang dijalankan ke atas Tembok Hadrian dipercayai dilakukan oleh William Camden pada 1600an. Namun, lukisan sebenar tentang tembok ini pertama kali dihasilkan pada kurun ke-18 dengan penyelidikan-penyelidikan arkeologi rasmi dimulakan pada kurun ke-19 dan ia terus berlanjutan sehingga ke hari ini.

Berkenaan faktor pembinaan Tembok Hadrian, hal tersebut menjadi subjek perbincangan dan perdebatan dalam kalangan sejarahwan dan ahli arkeologi. Penulis biografi Hadrian mencatatkan bahawa, “(Hadrian) merupakan maharaja pertama yang membina sebuah tembok sepanjang 80 batu untuk memisahkan bangsa Rom dan bangsa gasar.” Namun begitu, tiada rekod yang menyediakan penjelasan tepat mengenai pembinaan tembok ini. Pandangan umum mempercayai bahawa Tembok Hadrian dibangunkan untuk mengawal imigrasi dan penyeludupan ke dalam England.

Dengan kewujudan tembok berkenaan, legion-legion yang bertugas dapat mengesan individu-individu yang keluar masuk dari wilayah penguasaan Rom sekaligus membolehkan mereka untuk mengenakan cukai ke atas mereka dan juga menjalankan pemeriksaan bagi membanteras penyeludupan. Teori-teori lain pula berpandangan bahawa tembok ini dibina untuk mencerminkan kekuasaan dan kegagahan yang dimiliki oleh Empayar Rom, mengawal pemberontakan, dan/atau mencerminkan polisi pertahanan yang diamalkan oleh Hadrian.

Tembok Hadrian diisytiharkan sebagai Tapak Warisan Dunia pada tahun 1987, dan pada tahun 2005, ia disenaraikan sebagai “Sempadan Empayar Rom” transnasional.

TERJEMAHAN:

Ivan Petricevic. (7 Disember 2014). The Mighty Wall of Hadrian, Emperor of Rome. Ancient Origins. https://www.ancient-origins.net/ancient-places-europe/mighty-wall-hadrian-emperor-rome-002418


Imam Besar Masjidil Haram Dihumban Dalam Penjara

Normallah kalau buat salah, kena tegur. Tak tegur, kita akan ulangi kesilapan sama dan tiada keinginan untuk berhenti. Tetapi bagi bekas Imam Besar Masjidil Haram, Sheikh Saleh al-Talib, harga teguran yang diterimanya amat besar. Ya, baru-baru ini beliau dikenakan hukuman penjara 10 tahun oleh pihak berkuasa Arab Saudi kerana tegur!

Tapi sebelum itu, siapa Sheikh al-Talib ini? Beliau merupakan seorang ulama Saudi yang terkenal. Khutbah dan bacaan ayat-ayat suci al-Qurannya diikuti oleh ramai orang di laman sesawang YouTube.

Hukuman tersebut dikenakan oleh Mahkamah Rayuan Jenayah Khas di Riyadh selepas keputusan pembebasan yang dibuat sebelum ini dibatalkan. 10 tahun penjara kerana tegur? Besar sangat ke dosa tegur sampai kena macam itu?

Sebelum itu, kami cadangkan korang dapatkan KITAB TAMADUN ISLAM. Kita sentiasa dimomokkan Islam tidak menyumbang kepada ketamadunan dunia. Hakikatnya, terlalu banyak sumbangan dunia Islam yang menjadi asas dunia moden hari ini. Nak tahu lagi, dapatkan KITAB TAMADUN ISLAM sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Bila diamati, rupanya teguran kepada pemerintah Arab Saudi. Bukan tegur secara terus, tegur cara halus lagi dalam khutbah. Teguran Sheikh al-Talib mudah: jangan terlampau bebas bab hiburan. Ini selepas beliau mendapati kerajaan membenarkan terlalu banyak penganjuran konsert dan acara hiburan yang dianggap bertentangan dengan nilai agama dan budaya Saudi.

Salah satu konsert yang dianjurkan pada 2018 ialah konsert pasca-perlumbaan Formula E yang diadakan di Riyadh. Video boleh dilihat di bawah:

Selain itu, Sheikh al-Talib juga minta kerajaan agar pertimbang semula keputusan benarkan pergaulan bebas lelaki dan wanita serta pembukaan kelab-kelab malam. Baginya, keputusan yang dibuat oleh kerajaan bertentangan dengan nilai agama dan budaya tempatan.

Bila tegur atas mimbar khutbah, teguran itu bersifat umum. Kalau ada terasa, siapa makan cili, dia terasa pedasnya. Agaknya murka, pemerintah de facto Saudi Putera Muhammad bin Salman (MBS) arahkan Sheikh al-Talib ditahan pada 2018 tanpa sebarang tuduhan dinyatakan. Dengan hukuman penjara 10 tahun yang dinyatakan, beliau menyertai ramai figura Saudi yang dipenjarakan kerana mengkritik rejim MBS.

Sheikh al-Talib bukan satu-satunya individu yang dipenjarakan atas sebab kecil ini. Seorang lagi ulama Saudi yang kini dalam tahanan ialah Dr Salman al-Ouda. Kes Dr al-Ouda pun sama macam kes Sheikh al-Talib. Yang ini sebab ciapan di Twitter pada 2017 yang mahu negara-negara Teluk kembali berbaik.

Ciapan beliau dianggap panas kerana pada ketika itu, beberapa negara Teluk termasuk Arab Saudi kenakan sekatan ke atas Qatar. Akibatnya, Dr al-Ouda dan beberapa orang figura penting Saudi ditahan atas dakwaan keganasan. Sekatan ke atas Qatar akhirnya tamat pada Januari 2021. Tapi orang yang tegur bab ini masih dalam lokap dengan keadaan kesihatan Dr al-Ouda dikatakan makin merosot.

Tetapi itulah harga bersuara tentang kebenaran. Kedua-dua Sheikh al-Talib dan Dr al-Ouda menegur berpandukan hadis ini, “Barang siapa antara kalian melihat kemungkaran, maka hendaklah ia mengubahnya dengan tangannya (kekuasaannya). Jika ia tidak mampu, maka dengan lidahnya (menasihatinya). Dan jika ia tidak mampu juga, maka dengan hatinya (merasa tidak senang dan tidak setuju), dan demikian itu adalah selemah-lemah iman.” (Riwayat Muslim)

Mereka telah menegur sekaligus melaksanakan tanggungjawab yang dinyatakan dalam hadis. Nak ikut atau tak, terpulang. Tapi bagi orang macam MBS, orang yang menentang walaupun tegur ada dua kesudahan. Sama ada penjara atau kes Jamal Khashoggi.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN

Al-Jazeera. (2018, 7 Januari). Cleric Salman al-Awda ‘held over Qatar tweet’.

Middle East Eye. (2022, 24 Ogos). Saudi Arabia: Former imam of Mecca’s Grand Mosque jailed for 10 years.


Petir Paling Panjang Direkod Saintis

Harap sangat kalian tidak salah baca tajuk. Boleh salah bab lain. Jangan sesekali salah bab agama dan tajuk artikel ini. Sebab kami tegaskan balik, ini pasal PETIR paling panjang.

PETIR tu ada T. Dan jujur cakap, petir sudah lama menjadi sebahagian daripada jiwa sejarah. Banyak budaya melihat petir melalui pancaindera kepercayaan, kononnya sambarannya sejenis murka dewa-dewi atau sekarang Tuhan.

Ada yang tengok petir melalui jendela falsafah, seperti Trista Ray: “petir memanah bumi dengan guruh mendentumkan maut… tetapi diam saja bumi terimanya, sesuatu yang mengajar kita bahawa hidup boleh mencabar kita tetapi jangan sesekali kita mencabar hidup.”

Ada yang terbayang jika petir boleh dilombong untuk menjana bekalan elektrik secara percuma.

Itulah keindahan petir, suatu manfaat pada manusia. Tetapi manfaat ini berselingan dengan sedikit cabaran silamm kerana petir pernah dilihat sebagai mukjizat Sang Zeus yang merajai alam.

Bodoh benar “raja sekalian alam” dengan nafsu bertumpah sana sini macam beruk kena Viagra. Namun itulah budaya Yunani.

Ada budaya lain yang turut menjulang petir. Tetapi persoalan sekarang: kenapa petir panjang pendek?

Tingkatan Awan Yang Menentukan Petir

Salah satu persoalan menarik adalah mengenai perlombongan petir. Logiknya ada. Tetapi caranya tiada. Berdasarkan maklumat daripada pihak Pejabat Metropolitan United Kingdom, kilat menyambar lebih daripada 1.4 bilion kali setahun… senang cakap 44 kali setiap saat.

Walau bagaimanapun hanya 25 peratus sahaja yang menyentuh bumi. Selebihnya iaitu 1.05 bilion berselirat pada langit dan takkan sesekali boleh dilombong. Jadi kena tengok yang 25 peratus itulah.

Sebab mereka saja yang menyambar bumi. Cuma itulah – anggaran kos untuk membangunkan sebuah rangkaian perlombongan yang relevan dijangka mencecah AS$87.50 trilion (Adlparvar, 2015).

Jadi tutup cerita awal-awal: petir tidak boleh dilombong. Tetapi petir masih lagi ada kegunaan.

Petir menyambar apabila elektron negatif berhubung dengan proton positif. Sambarannya begitu dahsyat, boleh cecah 28,000°C… jauh lebih panas untuk dibandingkan dengan suhu permukaan Matahari.

Selalunya aktiviti petir berlaku pada awan kumulonimbus yang sangat tinggi dan padat (Cotton, et al., 2011). Awan ini pula berapungan dengan tapaknya saja dalam lingkungan dua kilometer di atas bumi… manakala puncaknya boleh cecah 15 kilometer.

Kewujudan petir buat masa sekarang membantu dari segi alam sekitar. Ia mengeluarkan gas nitrogen untuk kegunaan planet (Lorch, n.d.). Itulah sebab hujan berpetir mengandungi kandungan nitrogen lagi tinggi untuk dibandingkan dengan hujan biasa.

Ukuran Petir Itu Sendiri

Panjang kebanyakan petir yang menyambar adalah dalam lingkungan 3.2 kilometer hingga 4.8 kilometer. Namun begitu, petir ini kecil untuk dibandingkan dengan petir-petir gergasi. Bayangkan satu petir yang boleh merekah langit Kedah sampai Selangor.

Tidak percaya? Tengok kajian Myron Ligda, seorang pakar meteorologi di Texas. Dengan menggunakan teknologi radar, beliau mengesahkan kewujudan petir bersaiz 160 kilometer panjang (Bryce, 2022).

Pada tahun 2007, Oklahoma menyala dengan petir 322 kilometer panjang. Selama 10 tahun, negeri ini memegang rekod sebelum dipecah sang gergasi yang melintasi Texas, Oklahoma dan Kansas.

Jarak antara tiga negeri ini memang luas. Petir itu sendiri pula bersaiz 500 kilometer… salah satu petir paling panjang direkod saintis.

Kalau cakap “salah satu”, memang bukan “petir paling panjang” jawabya. Saintis menyangka raja petir muncul di langit Brazil demikian hari kebetulan pula masa Halloween 2018.

Sepanjang 709 kilometer ia menyala, barangkali memanah syaitan paling gemuk yang tengah teguk cachaca. Tetapi itu bukan raja petir.

Texas sekali lagi merampas takhta raja petir apabila sebuah petir gergasi menyala langitnya dengan saiz 768 kilometer.

Apa yang pasti di sini: selagi ada cas negatif/positif, selagi itulah petir akan bergerak.

RUJUKAN:

Adlparvar, P. (2015, April 8). Why can’t we extract electricity from lightning? Independent UK.

Bryce, E. (2022, April 9). What’s the longest lightning bolt ever recorded? Live Science.

Cotton, W., et al. (2011). Chapter 8 – Cumulonimbus Clouds and Severe Convective Storms. International Geophysics. 99: 315-454.

Lord, M. (n.d.). Why does thunderstorm rain contain more nitrogen than ordinary rain? Science Focus.


Gara-Gara Pam Najis Ke Laut, Kapal Selam Ini Karam

Sebut saja kem4l4ngan laut, ada saja punca yang menyebabkan perkara tersebut berlaku. Ia boleh saja berpunca akibat kesilapan manusia, keadaan laut yang bergelora atau situasi luar biasa. Dalam kes kem4l4ngan kapal selam U-1206, kapal selam ditenggelamkan anak kapal gara-gara kapten tidak tahu cara menggunakan tandas!

Tidak seperti kapal selam pihak Bersekutu semasa P3r4ng Dunia Kedua (WWII) yang mengepam najis ke tangki septik, kapal selam terbaru Jerman ketika itu memilih mengepam sisa najis keluar ke laut. Dengan menyingkirkan tangki septik daripada ruang kapal, ia menjadikan sesebuah kapal selam itu lebih ringan dan lebih pantas dalam air.

Namun begitu, proses untuk mengepam pula mempunyai cabarannya yang tersendiri. Bagi Wolfpacks (kumpulan kapal selam yang mengganggu laluan perkapalan Lautan Atlantik), proses ini hanya boleh dilakukan apabila kapal menyelam berhampiran dengan permukaan air. Justeru, jika ada yang cuba melepaskan hajat semasa berada di dasar laut, terpaksalah menahan diri sehingga keadaan selamat untuk kapal berada hampir dengan permukaan air.

Menjelang tahun-tahun akhir WWII, teknologi ini ditambahbaik lebih-lebih lagi bagi membantu kapal terus beroperasi dengan senyap dalam air. Ini kerana mana-mana kapal yang muncul pada permukaan sudah pasti dapat dikesan kapal laut dan pesawat pihak Bersekutu sekaligus menjadi ‘lauk’ mudah angkatan laut mvsvh.

Begitupun, proses pengepaman tandas dalam kapal selam Jerman baru ini amat rumit. Pertama, ia akan menyalurkan najis ke beberapa saluran kebuk sebelum dimasukkan ke dalam tempat kedap udara bertekanan tinggi. Selepas itu, barulah ia dilepaskan ke luar laut dengan tekanan udara yang dimampatkan bak torpedo.

Proses sebegini dikendalikan oleh seorang pakar khas yang mendapat latihan dan prosedur pengurusan tandas pada setiap kapal selam. Selain itu, terdapat aturan pembukaan dan penutupan injap-injap bagi memastikan sistem beroperasi dengan lancar. Tetapi pada 14 April 1945, ada seorang hamba Allah ini telah melakukan kesilapan kerana tidak dapat menahan keinginan melepaskan hajat.

Semasa menyelam pada kedalaman 200 kaki di Laut Utara, Karl-Adolf Schlitt, sedang mengetuai U-1206 untuk misi rondaan mereka yang pertama sebelum diganggu oleh panggilan alam. Merasakan dirinya boleh melaksanakan prosedur pengepaman tandas dengan lancar tanpa pakar khas mereka, dia segera membuang air sebelum meminta seorang jurutera membuka dan menutup injap pengepaman tandas.

Malangnya, seperti Schlitt, jurutera tersebut juga bukan pakar khas pengepaman tandas dan membuat kesilapan mengatur injap yang salah. Akibatnya, air dan sisa najis masuk ke dalam kapal dalam jumlah yang banyak dan sebahagian daripadanya mengalir ke bahagian bateri yang terletak di bawah tandas. Ini mengakibatkan reaksi kimia yang membawa kepada penghasilan gas klorin yang ber4cvn.

Dengan gas klorin memenuhi setiap ruang kapal selam, Schlitt mengarahkan kapal selam naik ke permukaan. Bagi mambantu kapal selam terapung dengan pantas, krew kapal mel3tvpkan balast dan men3mb4k setiap torpedo. Dalam keterangan rasminya, Schlitt berkata, “Pada masa inilah, kapal dan pesawat British mengesan kedudukan kami.”

Selepas diserang oleh armada T3nt3ra Laut Diraja (Royal Navy), satu-satunya pilihan krew Jerman ialah menenggelamkan kapal selam mereka dan meninggalkan kapal. Schlitt dan anak kapal menaiki beberapa bot getah dan berjaya sampai di kawasan pesisir pantai Scotland. Begitupun, keadaan laut bergelora menyaksikan tiga lagi krew kembali ke negeri cacing iaitu Hans Berkhauer, Karl Koren and Emil Kupper.

Schlitt terselamat pada akhir WWII dan kembali ke balik papan pada tahun 2009. Sementara kapal selam U-1206 pula terus bersemadi di dasar Laut Utara sebagai bukti kesilapan manusia, walau seaneh mana sekalipun, boleh membawa padah.

RUJUKAN:

Carter, Elliot. (2020). A Nazi U-Boat Sank When Its Captain Flushed the Toilet. National Interest. https://nationalinterest.org/blog/reboot/nazi-u-boat-sank-when-its-captain-flushed-toilet-172509


Profesion Perguruan – Pembaharuan Drastik Amat Diperlukan

Beberapa hari yang lepas, tersebar di media sosial satu rakaman video seorang guru wanita berketurunan Cina yang telah mengamuk ketika mesyuarat guru di sebuah sekolah rendah yang tidak dinamakan. Kejadian ini yang berlaku tidak lama selepas dua orang guru wanita sekolah rendah telah membunuh diri dalam kejadian berbeza, serta dua orang guru lelaki didakwa di mahkamah atas tuduhan mencederakan anak murid mereka.

Apakah sebenarnya yang sedang berlaku dalam profesion perguruan hari ini? Sektor perguruan awam hari ini menggajikan seramai 457,124 guru, dan merupakan majikan terbesar dalam sektor perkhidmatan awam negara, dengan 33.1% merupakan guru. Jadi, kejadian ini yang melibatkan guru-guru ini mungkin dianggap sebagai kejadian terpencil yang tidak mengganggu perkhidmatan perguruan awam di Malaysia.

Tetapi hakikatnya adalah amat merisaukan. Profesion perguruan hari ini menghadapi isu pelaksanaan program tak terancang secara berleluasa sehinggakan profesion ini sudah menjadi tidak menarik lagi kepada para guru. Keadaan ini diburukkan dengan kelemahan golongan pentadbir, maaf, kegagalan golongan pentadbir memastikan tugasan seorang guru adalah untuk mendidik dan membimbing generasi pelapis negara.

Sebelum saya berbicara lebih lanjut, mari kita lihat perbezaan rangka tugas seorang guru masa dahulu berbanding sekarang.

Masa Dahulu

Tugas seorang guru amatlah berat. Selain polis, guru adalah satu-satu individu lain dalam perkhidmatan kerajaan yang mewakili kerajaan dalam kehidupan seorang rakyat marhaen. Bermula dengan langkah yang diperkenalkan British iaitu mewajibkan kanak-kanak berumur 7 tahun untuk menghadiri persekolahan, para guru telah menjadi sebahagian daripada hidup masyarakat setempat.

Hasilnya, guru menjadi wakil kepada kerajaan dalam mengutip maklumat penting mengenai masyarakat setempat. Pada masa sama, guru juga menjadi tempat penduduk tempatan mendapat khidmat nasihat mengenai kerajaan dan isu semasa.
Tugas guru selain daripada mengajar juga membimbing anak murid mereka serta masyarakat setempat. Ini berterusan sehinggalah ramai guru di masa dahulu akhirnya menjadi wakil rakyat sama ada di peringkat persekutuan mahupun negeri.
Apabila membicarakan tugas hakiki seorang guru, iaitu mengajar, guru ketika itu cuma perlu menyediakan rancangan pengajaran serta mengajar anak murid mereka. Di luar masa kelas, mereka mungkin ada membawa anak murid menyertai aktiviti kelab dan persatuan.

Guru kelas pula menjaga hal ehwal kelas masing-masing. Sekiranya ada murid bermasalah, merekalah yang mengambil tindakan, sama ada berjumpa ibubapa murid tersebut ataupun mengambil tindakan bersesuaian bersama dengan guru disiplin.

Ibubapa murid-murid pula lebih menghormati para guru dan sedia mendengar pandangan guru. Anak murid yang membuat hal di sekolah apabila sampai di rumah akan dihukum ibubapa pula.

Hari Ini

Dari segi rangka tugas guru hari ini, sebenarnya tidak jauh bezanya daripada dahulu. Tetapi beban tugas itu telah bertambah berkali ganda. Mari kita lihat satu persatu.

Bulan Januari merupakan bulan yang paling ditakuti kebanyakan guru di Malaysia, terutamanya bagi guru-guru yang dilantik sebagai guru kelas ataupun guru panitia.

Dahulunya, para guru cuma perlu merekodkan pendaftaran murid dalam buku rancangan pengajaran bagi kelas yang ditadbir. Nama murid disenaraikan mengikut turutan abjad. Dan nama-nama murid pula lebih mudah berbanding dengan nama-nama sekarang. Hari ini, para guru terbelit lidah hendak menyebut nama pelajar.

Ejaan pula sengaja dibeza-bezakan untuk menjadikan anak itu yang teristimewa. Sebagai contoh, ejaan Haikal dibezakan menjadi Haiqal atau Hyqal. Kalau nama anak murid disalah eja pula, si ibu bapa pula yang marah bukan kepalang. (Nama yang dipilih cumalah contoh dan tidak berkaitan dengan yang hidup mahupun yang mati).

Tapi, itu masalah ibubapa para murid. Hak ibubapa memilih nama untuk anak, dan tidak boleh dikawal. Yang boleh dikawal adalah bagaimana para guru kelas perlu merekodkan nama para murid mereka. Di masa lampau, cuma sebuah buku pendaftaran utama dengan buku rekod peribadi murid, sudah cukup bagi merekodkan kewujudan seorang individu.

Hari ini, dalam keghairahan menggarap letusan teknologi komunikasi dan maklumat dalam sistem pendidikan kebangsaan, Kementerian Pelajaran telah memperkenalkan sistem maklumat pelajar dalam talian. Rekod peribadi setiap pelajar perlu direkodkan ke dalam sistem data pusat Kementerian Pelajaran. Hasilnya, rekod peribadi seorang pelajar boleh diperoleh di mana-mana sahaja dan ini memudahkan proses perpindahan seorang pelajar dari satu sekolah ke sekolah lain, serta memudahkan tugas pengagihan pelajar ke sekolah menengah.

Tetapi itu semua di atas kertas. Rekod yang sama yang sudah dimasukkan dalam sistem data, masih perlu dikemaskinikan ke dalam buku pendaftar di sekolah. Ahhh, amat mudah sahaja, mungkin itu dibentak kamu si pembaca yang bukan guru. Mudah sahaja dengan menekan punat mencetak dalam komputer, dan segala maklumat tadi akan dicetak keluar. Tetapi itu tidak dibenarkan.

Para guru kelas dikehendaki mengemaskinikan maklumat tadi secara bertulis ke dalam buku pendaftar. Alasan? Itu dikehendaki juruaudit. Alasan paling tidak logik di dunia, kerana para juruaudit melaksanakan audit mereka berdasarkan langkah kerja rasmi sesebuah jabatan. Kenapa perlu buat kerja dua kali sedangkan apa yang sudah dimasukkan ke dalam pusat data sepatutnya adalah maklumat paling lengkap? Penggunaan cetakan daripada pusat data pula sebenarnya memudahkan tugas juruaudit, kerana tidak perlu lagi bandingkan dengan data dalam sistem.

Itu masalah pertama. Masalah kedua, maklumat para pelajar perlu dimasukkan ke dalam sistem data satu demi satu. Kerja mudah, bukan? Kemaskini, simpan, selesai. Itu dilakukan seorang guru sahaja. Bayangkan semua guru di seluruh negara perlu melakukan tugas sama pada masa sama. Kesemua data ini perlu dikemaskinikan dalam bulan pertama sesi pengajaran. Perbandingan paling mudah. Pernah tak kamu si pembaca membuat tempahan tiket promosi murah Air Asia? Kamu sudah masukkan kesemua maklumat, dan apabila tekan butang hantar, pelayar internet komputer kamu terkeluar daripada sistem kerana mengambil masa terlalu lama. Ya, itu masalah yang menghantui para guru dalam tempoh masa 5 hingga 10 tahun ini. Ramai guru terpaksa menunggu sehingga tengah malam apabila tiada orang atau kurang orang menggunakan sistem di Kementerian Pelajaran untuk mengemaskinikan maklumat tersebut.

Berita buruk? Bukan sahaja maklumat ini perlu dikemaskini setiap bulan pertama, tetapi setiap kali selepas peperiksaan. Dahlah yuran internet para guru, guru itu sendiri kena bayar.

Masalah ini sebenarnya boleh diselesaikan melalui beberapa cara. Mari kita lihat.
Kaedah pertama, baiki sistem. Kemaskini maklumat ke dalam sistem sepatutnya boleh menggunakan kaedah batch template. Guru-guru cuma perlu mengemaskinikan sekeping template, biasanya dalam bentuk Microsoft Excel, dengan semua data pelajar. Setelah kemaskini pada Excel, guru cuma perlu tekan upload ke dalam sistem untuk kemaskini pada bila-bila masa. Tidak akan ada lagi berlaku time-out akibat terlalu ramai orang cuba memasuki sistem data pusat Kementerian Pelajaran pada masa sama.

Kaedah kedua, menggunakan perkhidmatan para petugas kumpulan sokongan. Hari ini, kumpulan sokongan terdiri daripada 91,930 orang ini terdiri daripada petugas kerani, juruelektrik, pekebun dan lain-lain tugasan. Sektor ini sepatutnya memberi sokongan seperti tugasan mengemaskini maklumat ke dalam sistem.

Kaedah ketiga, menggunakan perkhidmatan luar. Tetapi jangka masa panjang, kaedah ini mungkin agak mahal.

Apabila memperkatakan yuran yang kena dibayar oleh para guru, ramai guru mengeluarkan wang saku sendiri untuk pelbagai aktiviti berkaitan kerja. Pen, kertas, cetakan kerja rumah untuk para murid, belanja minyak ke aktiviti kokurikulum di luar sekolah, kebiasaannya dikeluarkan daripada saku sendiri. Nak tuntut dari sekolah boleh, tapi biasanya akan mendapat jawapan, tak cukup peruntukan.

Falsafah

Tahun 2018 melakarkan tahun ke-61 negara kita mencorak langkah sendiri di arena antarabangsa. Namun begitu, agak sedih melihat dalam konteks falsafah pendidikan negara, kita belum ada lagi falsafah sebenar-benarnya. Ya, secara teorinya, kita ada satu Falsafah Pendidikan Negara yang sepatutnya menjadi teras pemangkin hala tuju pendidikan. Tetapi apa yang berlaku sekarang adalah suatu trend di kalangan golongan pentadbir di Kementerian Pelajaran untuk melaksanakan lawatan sambil belajar ke negara lain untuk mempelajari falsafah pendidikan negara tersebut.

Tidak salah, jika falsafah yang hendak diambil ini bersesuaian dengan negara kita. Tetapi apa yang berlaku adalah lawat ke negara A, laksana kaedah negara A. Lawat negara B, laksana kaedah negara B, dan jika bertindih dengan A, kedua-duanya perlu dilaksana. Akibatnya, para guru menjadi keliru dengan apa yang perlu dilakukan. Dan sekiranya para guru keliru, apatah lagi golongan murid-murid? Hasilnya adalah golongan carca-marba.

Disiplin

Sebelum saya menamatkan rapu-rapuan saya malam ini, seperkara lagi yang saya ingin sentuh. Hari ini, para guru sudah tidak mempunyai banyak pilihan dalam mengenakan tindakan disiplin ke atas pelajar yang menjadi gangguan. Tidak ada lagi hukuman merotan, berdiri atas meja, dan seiring dengannya. Malahan, para guru turut dilarang menegur pelajar-pelajar berterusan, lebih tepat, dilarang meleteri pelajar.

Jika guru menghukum anak murid, anak murid membalas, menumbuk guru mereka. Si bapa pula datang dengan ugutan saman. Sudah 2 guru dibawa ke mahkamah atas tuduhan mencederakan anak murid. Malahan baru-baru ini muncul video budak sekolah merokok dalam kelas di depan guru.

Mungkin selepas ini, kelas-kelas di sekolah perlu dipasangkan dengan kamera dalam litar untuk merakam tindakan melanggar disiplin si murid untuk meyakinkan si ibubapa bahawa anak syurga mereka itu sebenarnya hantu dari neraka? Sayangkan anak tangan-tangankan. Bukan melepas begitu sahaja. Tapi apabila diingat balik, ada juga kes kawan terlepas dari tindakan disiplin oleh ibubapanya, walaupun guru ada merakam dia merokok di asrama, malahan si ibubapa tidak percaya dengan rakaman tersebut.

Salah Siapa?

Saya tak salahkan Pak Menteri dalam hal ini. Tun Abdullah semasa pentadbiran beliau tepat dalam hal ini. Kewujudan golongan pentadbir yang gemar menyalahgunakan kuasa ini memang sudah diketahui kewujudannya. Cuma sukar dibuktikan. Tun Abdullah panggil mereka ni Little Napoleon.

Tapi ingat, bukan semua yang salahguna kuasa. Seorang dua sahaja, kesannya sudah cukup teruk. Tapi, jangan ambil kata-kata saya sahaja. Saya fahami dari konteks guru yang semakin merasakan diri terjerat tanpa jalan keluar. Mungkin hanya perlu harmonikan sahaja peraturan dalaman Kementerian untuk memudahkan pembaikpulihan.

Pak Menteri saya tahu ada turun padang. Tapi, turunnya ke padang sering diumumkan terlebih dahulu. Jadi tangan-tangan ghaib ini mudah mengatur mengelakkan Pak Menteri bertembung dengan mereka yang berani bersuara.

Pak Menteri, cubalah ikut langkah Khalifah Umar al Khattab. Takpun Sultan Alaudin Riayat Shah, baginda Sultan Melaka ketujuh. Turun padang secara senyap untuk mendapatkan maklumat daripada rakyat, bukannya orang tengah.

Pembaharuan dalam sistem pendidikan negara amatlah perlu. Para guru tertekan. Tidak perlu dijadikan isu politik, kerana penyelesaian politik tidak akan berhasil. Tetapi Pak Menteri, pentadbir, guru, kakitangan sokongan, malahan pembangkang serta kerajaan perlu bekerja bersama-sama menyelesaikan masalah ini.

Terima Kasih

Oh ya, sebelum terlupa. Terima kasih kepada Pak Menteri kerana luluskan peruntukan Cuti Rehat Khas untuk guru dari 7 hari ke 10 hari setahun. 3 hari tambahan, tetapi amat cukup bermakna. Terima kasih juga, kalau Pak Menteri membaca coretan ini.

Akhir Kata

Akhir kata, silap dalam kata, silap saya. Kalau silap dalam pemahaman, bimbinglah saya. Tapi kalau betul dan pedas kata-kata saya, semoga kita bersama-sama berusaha membaiki diri.


Ri Jeong-hyeok Dalam Crash Landing On You Sebenarnya Kim Jong-un

2-3 hari lepas kecoh berita konon Kim Jong-un meninggal.

Yang kelakarnya berita CNN Indonesia tersilap letak gambar Hyun Bin yang pegang watak Ri Jeong-hyeok dalam drama Crash Landing On You.

Kesilapan ini sangat on point sebab watak Ri memang berdasarkan KJU.

Pertama, kedua-dua Kim dan Ri belajar di Switzerland. Kim belajar di Berne dari tahun 1993-2000 pakai nama samaran “Pak-chol” dan “Pak-un”. Switzerland negara neutral tak ikut dasar anti-komunis negara2 barat lain, so senang orang KorUt nak hidup. Cuba cari KJU dalam gambar.

Kedua, Kim pun suka main piano macam Ri. Minat Kim terhadap piano dipupuk semasa belajar di Switzerland.

Kim tak pandai bab akademik, tapi cemerlang dalam basketball dan muzik.

Cuma dalam realiti, nak jumpa pegawai tentera Korea Utara yang hensem muda macam Hyun Bin adalah mustahil. Yang pegang pangkat-pangkat tinggi ni biasanya pejuang lama yang tua-tua. Umur Kim Jong-un yang muda kira sesuatu yang rare.

Jadi ramai tak puas hati & cuba gulingkan Kim Jong-un selepas Kim Jong-il meninggal. Selepas mewarisi ayahnya, first thing Kim buat adalah purge pegawai tinggi seperti Ri Yong-ho dan Kim Chol yang dianggap ancaman, dan juga Jang Song-thaek, suami mak ciknya yang geng Jong-nam.

Malah Jong-nam pun kemungkinan besar kena purge dengan Jong-un.

Susah nak kata Jong-un ni jahat atau kejam. Orang yang duduk di atas ni tak macam kita. “When you play the game of thrones, you win or you die”. Kalau Jong-un tak kejam, mungkin dia yang akan dikorbankan.

Seperti Kapten Ri, KJU adalah manusia yang tak ada freedom of choice macam macam kita. Lahir-lahir dah ditakdirkan jadi penguasa. Even dalam masyarakat kita pun ramai lahir2 dah warisi harta, pangkat & bisnes papa. Nampak glamer dan lucky, tapi dalam hati siapa yang tahu.

So bersyukurlah kalau kita ada pilihan dalam hidup kita. Susah sikit tak apa, kebebasan itu lebih berharga.


Resipi Untuk Membuat Bahasa Tiruan

Menurut Kamus Pelajar Edisi Kedua, “bahasa” ditakrifkan sebagai “sistem lambang bunyi suara yang digunakan sebagai alat perhubungan dalam sesuatu kelompok manusia untuk melahirkan perasaan dan fikiran manakala “tiruan” menurut Kamus Dewan Bahasa Keempat bermaksud “hasil daripada usaha membuat sesuatu yang sama atau hampir sama dengan yang asli”. Justeru, “Bahasa Tiruan” secara harfiahnya bermaksud “Sistem lambang bunyi suara yang hampir sama dengan yang asli digunakan sebagai alat perhubungan dalam sesuatu kelompok manusia untuk melahirkan perasaan dan fikiran”.

Menurut Merriam Webster, Bahasa Tiruan ataupun dalam Bahasa Inggeris “Conlang” (Constructed Language) adalah bahasa ciptaan manusia yang mempunyai bunyi, tatabahasa dan sistem yang terancang. Contoh bahasa tiruan yang wujud pada hari ini adalah Esperanto, Bahasa F, Bahasa G, Klingon, Interlingua, Toki Pona dan sebagainya. Kepada sesiapa yang berminat untuk membina Bahasa Tiruan, artikel ini barangkali antara yang sesuai untuk anda.

Langkah pertama untuk membina Bahasa Tiruan adalah tujuan. Kita perlu tahu tujuan untuk membuat bahasa tersebut. Ada yang bertujuan untuk menyatupadukan rakyat pelbagai latar belakang, ada yang digunakan untuk permainan video, ada yang digunakan untuk filem dan animasi serta banyak lagi. Setelah langkah pertama selesai, kita beralih kepada Langkah Kedua.

Langkah Kedua untuk membina bahasa tiruan adalah fonologi. Fonologi menurut Kamus Pelajar Edisi Kedua bermaksud “pengetahuan tentang sistem bunyi dalam bahasa”. Kita perlulah tahu tentang sistem bunyi sekurang-sekurangnya pada peringkat asas. Kemahiran dalam penggunaan Abjad Fonetik Antarabangsa (IPA) membantu orang ramai untuk mempelajari bahasa tiruan kita. Untuk pengetahuan semua, IPA bagi penulis adalah gerbang untuk mendalami kefahaman akan bagaimana organ pertuturan manusia berfungsi.

Langkah Ketiga untuk membina bahasa tiruan adalah tatabahasa. Tatabahasa menurut Kamus Pelajar Edisi Kedua adalah pengetahuan atau pelajaran tentang pembentukan kata dan penyusunannya dalam ayat. Bahasa tiruan perlulah menpunyai sistem tatabahasa yang mudah tanpa adanya pengecualian. Pada pendapat penulis, tatabahasa yang mudah lagi teratur akan menarik orang ramai mempelajari bahasa tiruan kita.

Langkah Keempat untuk membina bahasa tiruan adalah ortografi. Ortografi menurut Kamus Dewan Edisi Keempat bermaksud sistem ejaan. Walaupun telah membuat keputusan untuk mencipta sistem ejaan sendiri, kita tetap tertakluk kepada jenis-jenis sistem ejaan. Jenis tersebut adalah alfabetik, logografi, suku kata, abjad dan abugida. Jika kesemua perkataan dalam bahasa tiruan anda berakhir dengan vokal ataupun konsonan, sistem suku kata mungkin pilihan yang terbaik untuk anda. Jika menggunakan konsep seperi gambar matahari yang membawa maksud “tuhan”, “panas”, “nyawa” dan seumpamanya, logografi pilihan yang terbaik. Jika bahasa tiruan anda menggunakan konsonan untuk membawa konsep asas manakala vokal untuk penerangan, sistem abjad adalah pilihannya.

Langkah terakhir dalam membina bahasa tiruan adalah contoh. Kita perlulah menjadi contoh kepada orang ramai dalam bahasa tiruan kita. Cubalah sedaya-upaya dalam memperkenalkan dan menggunakannya kepada orang ramai. Komitmen kita akan dapat menarik orang ramai mengenali bahasa tiruan itu. Mungkin akan ada nilainya pada masa akan datang.

Kesimpulannya, itu adalah serba ringkas tentang resipi Bahasa Tiruan. Sejujurnya penulis artikel ini mempunyai dua bahasa tiruan iaitu Sematene [səma.tənə] yang merupakan inovasi Proto-Austronesia yang dipermudahkan (Simplified Proto-Austronesian) dan Beka Melayu yang merupakan inovasi Melayu sekiranya tiada perkataan. Pada pendapat anda, apakah yang penulis ini terlupa tentang resepi bahasa tiruan? Sila berikan ulasan anda dengan sopan di ruangan komen di bawah.

RUJUKAN:

Twitter: @amrandika. Dicapai pada 12 Januari 2021 dari twitter.com/amrandika

Twitter: Beka Melayu. Dicapai pada 12 Januari 2022 dari twitter.com/bekamelayu

Gerakan Memurnikan Bahasa: Perihal Bahasa Melayu VS Beka Melayu. Dicapai pada 12 Januari 2022 dari https://www.thepatriots.asia/gerakan-memurnikan-bahasa-perihal-bahasa-melayu-vs-beka-melayu/

Bahasa Tiruan Di Seluruh Dunia. Dicapai pada 12 Januari 2022 dari https://www.thepatriots.asia/bahasa-tiruan-di-seluruh-dunia/

Omniglot: Type of Writing System. Dicapai pada 12 Januari 2020 dari https://www.omniglot.com/writing/types.htm

Dewan Bahasa dan Pustaka: Ortografi. Dicapai pada 12 Januari 2020 dari http://prpm.dbp.gov.my/Cari1?keyword=Ortografi

Dewan Bahasa Dan Pustaka: Tatabahasa. Dicapai pada 12 Januari 2020 dari http://prpm.dbp.gov.my/Cari1?keyword=Tatabahasa

The IPA Alphabet: How and Why You Should Learn the International Phonetic Alphabet (With Charts). Dicapai pada 12 Januari 2020 dari https://www.fluentin3months.com/ipa-alphabet/

Kamus Dewan Bahasa dan Pustaka. Dicapai pada 12 Januari 2020 dari http://prpm.dbp.gov.my/Cari1?keyword=fonologi

Omniglot: Conlang. Dicapai pada 12 Januari 2020 dari https://www.omniglot.com/links/conlangs.htm#other

Merriam Webster: Conlang. Dicapai pada 12 Januari 2020 dari https://www.merriam-webster.com/dictionary/conlang

Dewan Bahasa Dan Pustaka: Bahasa. Dicapai pada 12 Januari 2020 dari http://prpm.dbp.gov.my/Cari1?keyword=Bahasa

Dewan Bahasa Dan Pustaka: Tiruan. Dicapai pada 12 Januari 2020 dari http://prpm.dbp.gov.my/cari1?keyword=tiruan


Tarakan “Pearl Harbor” Borneo Januari 1942

JIKA kita menggodek sejarah Perang Dunia Kedua menyaksikan kempen Perang Pasifik Borneo bermula di Sarawak iaitu di bumi Miri pada malam sambutan Krismas 1941.  Pada ketika itu tentera Nippon Go telah membantai bumi Miri terlebih dahulu kerana disinilah berpusatnya segala sumber “emas hitam” iaitu minyak bagi Sarawak mahupun Brunei (Seria) itu sendiri.  Setelah bumi Miri jatuh ke tangan Jepun barulah mereka mula bergerak ke seluruh Sarawak, North Borneo dan Brunei.

Untuk wilayah yang dikuasai oleh Koloni Belanda di Borneo iaitu Kalimantan masih lagi berkisar di kawasan minyak iaitu di Tarakan yang menjadi zon ekonomi terpenting pada masa itu.  Menurut sejarahnya sebelum pendudukan Jepun di Kalimantan, Tarakan itu sendiri telah menghasilkan 80,000 barel minyak pada akhir tahun 1941 yang menjadikan ianya adalah lokasi terpenting untuk Jepun kuasai di Borneo selepas Miri dan Seria.

Sebenarnya di ketika Jepun mula menghampiri bumi Tarakan iaitu seperti juga Sarawak yang mana menyaksikan Tuan Rajah Charles Vyner Brooke telah mengarahkan agar teknik bumi hangus dikenakan ke atas kesemua sumber minyak dan infrastruktur di Miri sehingga menyebabkan kemusnahan yang teruk pada andaian beliau bagi menidakkan Jepun mampu menggunakan sumber yang telah dibina.  Namun andaian Tuan Rajah CV Brooke turut meleset kerana hanya selepas tiga bulan pendudukan segala infrastruktur telah berjaya dibangunkan semula oleh Jepun ketika Perang Dunia Kedua berlangsung.

Begitulah juga yang terjadi di pihak Koloni Belanda kerana atas dasar tidak mahu Jepun sewenang-wenangnya menggunakan kemudahan yang mereka dirikan sejak di tahun 1876 lagi maka teknik yang sama digunapakai.  Dikatakan selang satu hari sebelum Jepun tiba, Tarakan dilihat seolah-olah seperti sebuah pulau yang terbakar dengan asap hitam berkepul-kepul ke udara akibat daripada banyak kemudahan dibumihanguskan oleh Leftenan Kolonel S. de Waal dengan dibantu askar-askar garison Koloni Belanda di Tarakan.

Melalui risikan tentera menyatakan bahawa tentera Jepun sebelum mula menjejakkan kaki mereka di Tarakan iaitu ketika dinihari tanggal 11 Januari 1942 terlebih dahulu sudahpun mula menghantar misi-misi intipan udara dengan melakukan penerbangan di ruang udara Tarakan menggunakan empat buah pesawat tenteranya pada tanggal 25 Disember 1941.  Pada masa itu ianya hanya penerbangan biasa manakala pada tanggal 28 Disember 1941 pula, lapan buah lagi pesawat tentera Jepun mencabul ruang angkasa Tarakan namun pada kali ini ianya ditentang hebat oleh lima pesawat Koloni Belanda.  Pada hari itu telah berlaku aksi tembak menembak dan kejar mengejar di udara sehingga tiga buah pesawat Koloni Belanda terjunam di laut Tarakan dan infrastruktur lapangan terbang mereka turut rosak teruk dibantai oleh pesawat Jepun.

Mungkin ramai tidak mengetahui bahawa selepas aksi yang berlaku pada 28 Disember 1941 iaitu pada tanggal 1 Januari 1942, Jepun pernah menghantar telegraf kepada Koloni Belanda di Batavia untuk berdamai dan menyerahkan jajahan mereka “secara baik”.  Namun Koloni Belanda dengan penuh sombong telah menginjak-nginjak ajakan “perdamaian” daripada Jepun sehingga menyaksikan satu perang sudah tidak mampu lagi dielakkan di bumi Tarakan pada masa itu.  Dalam pada itu juga, Koloni Belanda dibawah Gabenor Jeneral Koloni Belanda di Batavia iaitu Jhr. A.W.L Tjarda van Starkeborgh-Stachower dikatakan telah mengarahkan agar kesemua kapal-kapal dagang mereka yang berada di wilayah Borneo untuk segera beredar dan berlabuh di luar kawasan perang.

Menjelang dinihari pada tanggal 11 Januari 1942 akhirnya tentera Nippon Go mula menghampiri Tarakan.  Dikatakan ada lebih kurang 20,000 orang tentera Jepun yang mendatangi Tarakan pada masa itu dengan kekuatannya dua ketumbukan angkatan laut Jepun iaitu dari Nihon Rikugon dan Teikoku Kaigun yang bergerak dari Pulau Davou, Filipina.  Bersama-sama mereka adalah dua buah “heavy Cruiser”, lapan buah kapal “destroyer” dan satu batalion tempur angkatan tentera udara yang dinamakan Zero.  Dibawah pemerintah tentera Jepun yang menyerang Tarakan pada masa itu iaitu Admiral Takeo Kurita akhirnya menjelang pagi tanggal 12 Januari 1942 selepas bertempur hampir satu hari satu malam akhirnya Tarakan jatuh jua menjadi jajahan takluk Jepun sekaligus mencatat sejarahnya tersendiri sebagai tanah jajahan Koloni Belanda yang pertama jatuh ke tangan Jepun.

Bumi Tarakan hampir “lumat” dibantai oleh Jepun kerana pada sebenarnya ia adalah satu pertempuran yang berat sebelah.  Dikatakan berat sebelah kerana bumi Tarakan hanya dipertahankan oleh seramai 1,300 orang askar garison Koloni Belanda berbanding 20,000 askar Jepun.  Pada masa pertempuran itu berlangsung juga menyaksikan hanya 225 orang tentera Jepun yang terkorban manakala separuh daripada tentera Koloni Belanda menemui mautnya samada oleh peluru tanpa mata Jepun atau dipenggal kepalanya oleh samurai tajam tentera Jepun.

-HB-

#KamekSayangSarawakBah!

Rujukan:

Book Title: Battle Of Tarakan (1942). Edited by Frederick P. Miller, Agnes F. Vandome, John McBrewster

Buku: Tarakan “Pearl Harbor” Indonesia (1942-1945) oleh Iwan Sentosa

Battle of Tarakan (1942) https://worldhistoryproject.org/1942/1/11/battle-of-tarakan-1942

Perebutan Minyak Dan Perang Pasifik Di Tarakan https://nasional.kompas.com/read/2010/10/09/03550019/about.html

Bombardir Tarakan http://muhammadzarkasy-bulungan.blogspot.my/2010/07/bombardir-tarakan.html

Strategi Jepang “Membelit” Nusantarahttp://nationalgeographic.co.id/berita/2013/11/strategi-jepang-membelit-nusantara


Pertempuran Sungai Hydaspes: Helah Terlicik Alexander Menakluk India

Alexander The Great merupakan salah seorang penakluk agung dalam sejarah dan namanya sebaris dengan jeneral-jeneral perang yang lain yang pernah membina empayar mereka. Dalam banyak-banyak pertempuran yang pernah dihadapi oleh Alexander itu sendiri, kita pastinya tidak akan terlepas daripada membicarakan tentang Pertempuran Sungai Hydaspes. Selepas berjaya menakluk Persi, Alexander meneruskan kemaraan ke arah Benua India sebagai sasaran baru empayar hebatnya.

Maka bersama dengan sekutu Yunani dan Parsinya. Serta pengkhianat daripada India sendiri iaitu Raja Ambhi daripada Taxila, maka Alexander harus berdepan dengan pertahanan pertama yang berdiri di India iaitu Raja Porus dari Kerajaan Paurava. Dalam pertempuran ini, masing-masing membawa bala tentera yang sama banyak, tetapi kelebihan pada bahagian tentera India kerana membawa lebih kurang 85 gajah perang, sejenis unit baru yang pertama kali dihadapi oleh tentera Macedonia.

Untuk rekod, anda boleh perhatikan jumlah askar yang dibawa oleh Alexander dan tentera-tentera pakatannya, serta tentera raja India Porus seperti mana di bawah:

Alexander The Great:

Tentera Pejalan Kaki: 40 000
Sekitar 5 – 7 ribu unit kavalari

Raja Porus:

20 hingga 50 ribu orang tentera pejalan kaki
2000 hingga 4000 orang tentera pejalan kaki
85 gajah perang
1000 unit pedati

Sebelum saya memulakan artikel ini, sukanya saya memetil beberapa quote daripada buku Sun Tzu, Seni Peperangan yang akan menjadi asas kita membicarakan taktikal yang digunakan oleh Alexander dalam pertempuran ini. Saya akan menyenaraikan beberapa di bawah.

1. “Let your plans be dark and impenetrable as night, and when you move, fall like a thunderbolt.” ― Sun Tzu, The Art of War

2. “All warfare is based on deception. Hence, when we are able to attack, we must seem unable; when using our forces, we must appear inactive; when we are near, we must make the enemy believe we are far away; when far away, we must make him believe we are near.” ― Sun Tzu, The Art of War

Suka saya ingatkan bahawa dalam pertempuran ini, ianya adalah lebih kepada pertempuran minda daripada fizikal. Pertempuran ini juga menunjukkan kepada kita tentang betapa geniusnya minda salah seorang penakluk dalam sejarah dunia iaitu Alexander The Great.

Pertempuran ini bermula selepas kejayaan Alexander menakluk Parsi dan dalam perjalanan menuju ke Taxila, sebuah kota yang berdekatan dengan Pakistan hari ini. Pada asalnya, Alexander menyangka bahawa askar-askar Taxila yang dihimpunkan di luar kota adalah menentangnya sebaliknya raja Taxila iaitu Ambhik menyediakan angkatan tentera itu kononnya untuk menyambung kedatangan penaklukan agung dari Barat dan menyatakan kesediaan Taxila untuk menjadi negeri neungan kepada Empayar Alexander.

Balasannya ialah Alexander pula menghadiahkan sekurang-kurangnya 1000 kantung emas kepada Raja Ambhik, di samping Raja Ambhik menyediakan tempat berehat untuk bala askar Alexander di Taxilia sebelum mereka mara ke arah India. Sempat juga Raja Ambhik menyalurkan maklumat-maklumat penting mengenai musuh yang bakal dihadapi oleh Alexander di Sungai Hydaspes hari ini. Asalnya, Alexander datang dengan cara baik, menghantar utusan kepada raja kerajaan Pauravas namun dotlak mentah-mentah oleh Porus sendiri.

Maka dari situ kita menyaksikan medan pertempuran di sekitar lembangan Sungai Hydaspes menjadi tempat pemilihan Alexander sendiri. Raja Prous pula memang menyukai medan tersebut kerana dalam perkiraannya, musim monsoon sedang menghampiri India dan ianya akan membuatkan air sungai Hydaspes sendiri menjadi deras dan menyukarkan penggerakan tentera Alexander sendiri. Ini bagi Porus, secara tidak langsung menjadi pertahanan semula jadi barisan askarnya. Namun, anak muda yang bernama Alexander ini mempunyai rancangan yang lain.

Ya tuan-tuan dan puan-puan yang membaca artikel ini, anda bakal menyaksikan salah satu daripada helah paling licik yang pernah disaksikan oleh dunia dalam pertempuran dipersembahkan oleh Alexander. Dalam senyap-senyap Alexander membawa bala askarnya ke hulu sungai Hydaspes yang tidak jauh daripada lokasi pertempuran untuk menjadikannya sebagai lokasi lintasan. Tetapi masalahnya… Porus sendiri telah menyediakan askar-askarnya di beberapa buah titik penting lintasan di Sungai Hydaspes.

Tetapi minda licik Alexander mempunyai cara lain. Dia mengarahkan askar-askarnya membina kem di setiap titik penting lintasan di Sungai Hydaspes, lalu mengarahkan askarnya membuat acahan untuk melintas sambil diperhatikan oleh askar-askar Porus. Bahkan dicatatkan juga Alexander mengarahkan askarnya yang mempunyai wajah seiras untuk menyamar sebagai dirinya mengetuai lintasan acahan ini, sambil Alexander yang sebenar memilih kawasan lintasan lain yang tidak dijaga oleh askar Raja Porus. Alexander juga telah merasuah beberapa orang awam untuk menyebarkan gosip palsu kononnya Alexander hampir menyerah untuk melintasi Sungai Hydaspes. Gosip ini kemudian sampai di telinga Raja Porus membuatkannya merasa lebih relaks dan mengarahkan barisan askarnya untuk tidak terlalu memaksa diri berkawal.

Bahkan Alexander juga mengarahkan jeneral perangnya untuk membina kem-kem tentera yang banyak seolah-olah memberi gambaran bahawa tentera Macedonia yang dipimpin oleh Alexander mengambil keputusan untuk berkampung daripada melintas. Pada 2 May, 326 SM, kita menyaksikan sendiri sambil dibantu oleh hujan lebat yang berjaya menyembunyikan bunyi bising lintasan tentera Alexander pada waktu malam, akhirnya Alexander bersama dengan sekurang-kurangnya 6000 orang tentera pejalan kaki yang terdiri daripada pemanah dan pelembing bersama dengan 5000 unit kavalari telah mendarat di seberang Sungai Hydaspes.

Berita ini akhirnya sampai ke telinga Raja Porus yang terkejut mendengarkan pendaratan Alexander sendiri. Namun, masih tersisa rasa tidak percaya di raja India itu kerana gambaran yang dilihatnya tidak sama dengan apa yang didengarnya. Maka Porus menghantar lebih kurang 100 buah pedati kuda yang diketuai oleh puteranya untuk menyiasat. Alexander yang telah mengjangkakan hal ini telah menghantar askarnya untuk menguruskan unit pemantau Porus ini. Pertempuran dasyat berlaku dan unit tentera Porus berjaya dikalahkan berbantukan keadaan di lembangan sungai yang berlumpur selepas hujan melambatkan lagi penggerakan pedati-pedati berkuda itu.

Terkejut dengan apa yang berlaku, maka Raja Porus pun memimpin sendiri sebahagian askarnya untuk menyerang bala askar Alexander sambil meninggalkan sedikit askar untuk berurusan dengan sebahagian kecil askar Alexander yang dipimpin oleh jeneral Cratterus yang bertanggungjawab dalam helah acah-acah lintas sungai Alexander.

Sampai sahaja di medan pertempuran yang dipilih sendiri oleh Alexander, Porus melihat sendiri yang barisan askar Macedonia di bawah Alexander sendiri sudah membentuk barisan formasi perang sendiri. Lokasi pertempuran ialah di tanah rata yang masih lagi lembab akibat hujan lebat yang tidak henti-henti turun semalam.

Dalam pertempuran ini, Alexander telah menyusun sebahagian besar unit kavalarinya di sebelah sayap kanan tentera Macedonia dengan harapan memberikan tanggapan kepada Raja Porus bahawa kekuatan Alexander ditumpukan di bahagian kanan adalah kerana mahu menghapuskan kebanyakan askar India yang terdiri daripada unit pedati dan berkudanya yang berkampung di sayap kiri barisan tentera India. Dalam masa yang sama, ketika tentera Alexander sedang mara ke hadapan, beberapa unit kavalarinya dipimpin oleh Coenus, yang secara perlahan menyelinap keluar di belakang barisan askar Alexander yang sedang bergerak perlahan ke hadapan. Ketika pengerakkan ini selari dengan sebuah bukit, maka unit kavalari Macedonia ini terus menyelinap ke bahagian bukit dalam medan ini lalu menyorok menunggu waktu paling sesuai.

Dalam masa yang sama, bahagian sayap kiri Porus sedang dibantai teruk oleh Alexander dan barisan sayap kanannnya. Melihatkan yang bahagian sayap kiri yang tidak dilengkapi oleh unit berkuda, maka Raja Porus terus mengarahkan seluruh unit kavalari kanannya untuk membantu sayap kirinya. Inilah detik yang dimahukan oleh Alexander dalam pertempuran ini. Masanya sudah tiba untuk unit kavalari yang berlindung tadi melakukan serangan mengejut ke arah sayap kanan yang kosong. Ini membuatkan unit pejalan kaki di sayap kanan India dibantai teruk. Dalam masa yang sama, bahagian tengah tidak dapat membantu sebab sibuk menguruskan unit phalanx yang menjadi kekuatan tentera Alexander.

Selepas menyelesaikan sayap kanan India, Coenus sendiri diarahkan Alexander untuk bergerak dalam kelajuan yang maha dasyat dan menyerang bahagian kiri sayap India dari belakang yang ketika itu sedang menguruskan sayap kanan kavalari Alexander. Serangan dari depan dan belakang oleh Alexander telah melenyapkan terus pengaruh kavalari tentera India sendiri.

Sebagai respon ke atas apa yang berlaku pada bala askarnya, Porus menggunakan senjata terakhirnya dalam pertempuran ini. Gajah perang yang sebanyak 85 ekor diarahkan untuk menyerang ke arah barisan askar Macedonia. Ini menimbulkan huru-hara yang tidak dapat dibayangkan oleh tentera Macedonia sendiri. Unit phalanx Alexander sendiri menjadi serba tidak kena.

Ini membuatkan Alexander melakukan serangan balas dengan menubuhkan unit khas dalam pertempuran ini yang tugas mereka hanyalah satu. Melemparkan lembing dan busur panah dan menyasarkan ke arah mata-mata gajah perang ini. Tindakan ini telah membuatkan gajah-gajah perang itu naik amuk dan mula menyerang secara rambang termasuklah unit askar India sendiri.

Dalam masa yang sama, unit kavalari Macedonia yang dipimpin oleh Alexander sedang menekan sayap kiri India, dan cuba sehabis baik untuk mengelakkan gajah-gajah perang ini kerana bau mereka menakutkan kuda-kuda Macedonia. Dalam masa yang sama, askar-askar Yunani dan Parsi yang bersama Alexander mula menekan bahagian belakang barisan askar India sekaligus mengepung barisan askar India. Pengakhirannya, Raja Porus sendiri menyerah kalah selepas dan kemudian tunduk pada kekuasaan Alexander. Raja Porus kemudiannya dilantik oleh Alexander untuk menjadi gabenor di beberapa daerah Alexander di India sendiri.

Sejarah bercerita kepada kita bahawa dalam pertempuran ini, kita menyaksikan bahawa jumlah korban di bahagian tentera Alexander berjumlah dalam 1000 orang manakala korban tentera India berjumlah 12 ribu orang dan 9 ribu orang tentera lagi menjadi tawanan perang. Pertempuran Sungai Hydaspes berlaku untuk jangka waktu sekurang-kurangnya 8 jam.

Dalam artikel ini, kita juga dapat menyaksikan bagaimana kedua-dua amalan peperangan yang hebat yang digariskan oleh Sun Tzu dalam bukunya diamalkan oleh Alexander, membuktikan bahawa beliau bukan calang-calang penakluk dalam sejarah dunia!


Hikayat Melayu Apologedik

Orang Kanada ni satu perangai stereotaip yang sering dibahan oleh jiran mereka, Amerika Syarikat. Orang Kanada ni mempunyai tabiat suka meminta maaf walaupun sekecil-kecil perkara.

Contohnya, apabila kau berjalan dan terlanggar bahu orang Kanada, orang Kanada tu yang minta maaf dulu pada kau. Walaupun tak semua macam tu, tapi dah namanya stereotaip kan.

Budaya meminta maaf ni perkara yang baik, bahkan memang kena buat pun. Mana-mana pun bangsa dalam dunia ni, meminta maaf ni benda yang paling penting. Bahkan itulah yang harus dilakukan bila kita membuat kesilapan.

Melayu meraikan hari kebesaran mereka dengan meminta maaf. Melayu merayakan Ngembak Geni sebelum kemasukan Islam dengan saling memohon maaf pada hari tersebut, dan selepas kemasukan Islam ke Asia Tenggara, mereka merayakan Aidilfitri dengan memohon maaf juga.

Tetapi terlalu kerap meminta maaf pun boleh dikatakan sakit mental juga. Ia dilihat sebagai sesuatu yang lemah, sebab meminta maaf ni sementara ia menunjukkan keberanian, tetapi kalau terlalu kerap meminta maaf, ia menunjukkan satu sikap yang inferior.

Apabila kita terlalu kerap meminta maaf, orang lain akan mengeksploitasi dari sikap tersebut dan seterusnya kita akan mudah diperalatkan dan kita akan dilihat sebagai insan yang lemah dan mudah menyerah kalah.

Sejak muktahir ini, pelbagai peristiwa yang berlaku yang menggeserkan kita orang Melayu dengan kaum yang lain. Bermula dengan ICERD, Statut Rom, UEC, kematian anggota bomba Adib, tulisan jawi dan Zakir Naik.

Dalam kemarahan majoriti Melayu terhadap pelbagai isu ini, muncul segelintir orang Melayu (atau yang tak sedar diri Melayu, mungkin Melayu cekodok – luar coklat dalam putih), terlalu kerap meminta maaf kepada bangsa lain dan adakalanya mengutuk majoriti sebangsa demi social brownie points.

Hujah mereka berbuat demikian selalunya berbunyi cliché seperti “utamakan perpaduan kaum”, “tak nak jadi rasis”, dan “we are citizen of the world”.

Mereka marah apabila majoriti Melayu meluahkan perasaan tidak puas hati terhadap segelintir perangai bangsa lain yang terus merenyuk dan memijak maruah bangsa. Mereka merasakan suara ketidakpuasan hati majoriti Melayu ini perlu didiamkan demi “keharmonian kaum” di negara ini.

Biarpun kaum lain tidak memohon maaf atau terus memperlekehkan bangsa ini. Dan kalau ada yang minta maaf pun, jenis tak ikhlas dan sebab dah dipaksa untuk mohon maaf.

Bangsa Melayu dah tinggal di bumi ini semenjak zaman Nabi Musa lagi. Sementara ada sesetengah orang yang nak mengasingkan Orang Asli dan Melayu yang tinggal di sungai, tetapi mengikut pakar sejarah, Asmah Haji Omar mengatakan bahawa Orang Asli adalah Melayu Proto dan Melayu yang tinggal di tebing sungai adalah Melayu Deutro.

Melayu ini merupakan bangsa yang paling toleran dengan bangsa lain. Sebagai bangsa pedagang dan bangsa pelayar, kita senang bergaul dengan bangsa lain.

Buktinya, lihatlah kosa kata kita yang sebenarnya banyak bercampur dengan bahasa orang lain. Kita banyak bergaul dengan bangsa lain dan kita meluaskan pengaruh kita pun jarang dengan berperang, sebaliknya dengan berdagang.

Tetapi apabila maruah kita dipijak, kita tak diamkan diri, sebaliknya melawan. Vijayatunggavarman, raja Srivijaya, melawan penaklukan Chola. Laksamana Hang Nadim melakukan naval blockade ketika Portugis menawan Melaka.

Begitu juga dengan Tok Janggut, Datuk Maharajalela, Haji Abdul Rahman Limbong, Mat Kilau, Tok Gajah, semuanya melawan apabila dipijak.

Tetapi akan ada sahaja Melayu yang akan menghalang Melayu lain melawan daripada dipijak. Yang berlembut hati dan rela hati bangsanya dipijak. Yang ini bagi aku bermasalah.

Melayu apologedik, ini memang dari dulu ada. Mereka marah bila Melayu melawan balik daripada dipijak. Dan masalah aku dengan orang macam ni, ialah mereka tidak sedikit pun kisah tentang bangsa mereka sebaliknya hanya mahu mementingkan diri sendiri.

Kes khat dan tulisan jawi ni merupakan simptom kepada polemik pendidikan kita yang dah sekian lama membarah dalam masyarakat kita. Bermula dengan Laporan Barnes yang mahu wujudkan sekolah Inggeris dan sekolah Melayu, Laporan Fenn Wu yang membantah Laporan Barnes, sehingga kompromi yang dibuat oleh Tun Razak dalam Laporan Razak.

Kemudiannya kompromi Melayu dalam pemberian warganegara secara jus soli sebelum kemerdekaan, yang kini dipandang remeh oleh orang yang lupakan sejarah.

Dalam buku The Fourth Turning tulisan William Strauss dan Neil Howe, segmen The Awakening adalah segmen dimana prelude kepada zaman krisis akan menunjukkan riaknya. Dalam sejarah moden dan pasca moden Malaysia, The Awakening bermula dari 13 Mei 1969.

Pada tarikh itu mula muncul satu golongan dalam bangsa lain yang mula nak naik lemak dan tunjuk kerek atas kompromi bangsa Melayu. Bermula disinilah pergerakan golongan kerek ini mulai muncul dan perlahan-lahan sampailah 50 tahun kemudian, tuppp tu dia, kita berada di krisis ini sekarang.

Bangsa Melayu dah banyak kali alami krisis dan perpecahan. Zaman Chola, zaman Melaka jatuh ke tangan Portugis, zaman Perang Kelang, zaman Perang Saudara Johor, zaman Jepun – bangsa ini diuji dengan serangan dari luar tetapi yang lebih hebat lagi adalah serangan dari dalam sesama sendiri.

Dan manusia Melayu apologedik inilah yang menyerang majoriti Melayu yang mahu membebaskan diri mereka dari dipijak bangsa lain. Mereka melihat perpaduan bangsa Melayu tidak penting demi kepentingan diri sendiri.

Zaman sekarang ni mereka melapikkan sikap itu dengan mengatakan “demi keharmonian kaum”.

Macam mana nak harmoni kalau bangsa lain terus menginjak maruah bangsa kita? Dan bila kita nak pertahankan saki baki kekuatan bangsa yang ada, mereka panggil kita racist, fascist, bigot, Nazi dan benda-benda yang mereka dok ulang-ulang macam burung kakak tua.

Hang Tuah berkata “takkan Melayu hilang di dunia”, tetapi kalau kita biarkan Melayu apologedik ni tolong bangsa lain memijak kita, kita sebagai bangsa Melayu tak hilang tapi maruah kita yang hilang.

Melayu apologedik ni muncul di setiap zaman. Pada zaman Melaka kita ada si Kitol yang membantu Portugis memecah pintu kota Melaka. Pada zaman sekarang kita ada ahli-ahli politik yang biarkan sahaja raja Melayu dihina, tentera kita diperlekeh, tulisan Jawi dikatakan “tidak ada nilai ekonomi”, dan macam-macam lagi yang tak larat aku nak senaraikan.

Memanglah kalau boleh, kita nak hidup harmoni bersama kaum lain. Memang kita nak bersatu hati macam kita semua masa tahun 1957. Tetapi bila golongan macam Dong Zong atau billionaire kaum tertentu menghina angkatan tentera kita dengan kata “mereka ni makan tidur je”, mewarnakan Jalur Gemilang warna hitam, dan mengatakan tulisan Jawi ni tak ada standard, siapa yang nak memecahkan perpaduan yang kita ada ni sebenarnya?

Melayu ni bangsa pemaaf dan cepat lembut hati. Hari raya pun bermaaf-maafan. Tapi jangan jadi apologedik – biarkan bangsa lain pijak dan buli kita.

Hormat datang dalam dua hala. Kita tak kisah mereka untuk tinggal di negara ini. Dah beranak cucu cicit, dan dah jadi billionaire dah. Dah jadi tauke gula, tauke pasir, tauke line telefon dan bermacam tauke lagi.

Dah macam ni pun kata Melayu tindas mereka lagi?

Melayu ni aku tak kata tak pernah buat salah. Banyak je salah. Tapi mempertahankan maruah bangsa bukanlah satu kesalahan bahkan inilah yang harus lakukan.

Jangan jadi Melayu apologedik. Kaum lain kurang ajar, kita wajib lawan! Ini bukan seruan untuk jadi racist, tapi ini untuk kita kembali ke arah keharmonian kita yang pernah ada dulu.

Kita boleh duduk semeja dan bergelak ketawa dengan bangsa lain, bila bangsa lain tahu hadnya untuk kita duduk harmoni dalam negara ini.


Salah Ke Artis Baru Cover Lagu Lama?

Baru-baru ini kita dikejutkan dengan lagu Tiara nyanyian kumpulan Kris telah dinyanyikan dengan sangat buruk sekali oleh pemuda seberang. Lirik “Jika kau bertemu aku begini, berlumpur tubuh dan keringat membasah bumi” yang sangat mendalam maksudnya telah dilelehkan oleh pemuda seberang. Hal ini sekaligus membuatkan ramai rakyat Malaysia berasa tidak berpuas hati kerana lagu nostalgia itu telah dirosakkan begitu sahaja.

Persoalannya sekarang salah ke artis baru nak cover lagu lama ataupun kita ini terlalu tua untuk terima muzik anak muda?

Sebenarnya tak salah sebab situasi cover lagu orang lain ini sudah berlaku sejak awal perkembangan muzik di era moden. Buktinya pada era 1930an hingga 1940an, syarikat rakaman telah mengeluarkan lagu yang sama tetapi dinyanyikan oleh artis berbeza. Tindakan itu adalah hanya atas nama keuntungan semata-mata kerana lagu yang sama dinyanyikan dalam versi dan genre berbeza.

Memasuki era rock pula, aktiviti cover lagu lama semakin menjadi-jadi tetapi disampai dalam bentuk yang lebih segar. Sebagai contoh, pasti anda pernah mendengar lagu Tiada Lagi Kidungmu nyanyian kumpulan Lefthanded? Mungkin ramai beranggapan itu adalah lagu kepunyaan Lefthanded. Namun sebenarnya Lefthanded hanya menyanyikan semula lagu lama daripada Jack Marpaung.

Adakah aktiviti cover lagu lama dan orang lain berhenti setakat itu sahaja? Jawapannya tak kerana masuk sahaja zaman hip hop, aktiviti tersebut masih diteruskan tetapi di dalam bentuk sampling. Hal ini bagi memastikan pemuzik hip hop pada ketika itu tidak dikenakan sebarang denda kerana menyanyikan lagu orang lain tanpa izin.

Apabila orang ramai banyak terdedah menggunakan media sosial, aktiviti cover ataupun nyanyian semula lagu lama semakin berleluasa. Dengan hanya menggunakan beberapa alat muzik asas dan minus one, anda sudah boleh cover lagu orang lain lantas upload ke media sosial. Malah ada beberapa individu yang cover lagu orang lain dalam bentuk parodi dengan menukar lirik menjadi lebih kelakar. Kemuncaknya adalah syarikat-syarikat rakaman turut terpengaruh untuk cover lagu-lagu lama.

Syarikat rakaman hanya perlu merekrut artis baru (suam-suam kuku) untuk menyanyikan kembali lagu lama dengan sedikit pembaharuan. Hasilnya adalah syarikat rakaman akan memperolehi royalti jika lagu tersebut milik mereka. Artis baru ini pula hanya akan dikenali dalam masa yang singkat sahaja sebelum hilang dibawa arus. Senang cerita, syarikat rakaman gunakan populariti lagu-lagu lama untuk mengaut keuntungan semata-mata.

Walau bagaimanapun, situasi ini akan bertukar menjadi kesalahan besar jika anda cover lagu orang lain tanpa meminta keizinan daripada pemilik lagu tersebut. Sebagai contoh jika anda cover lagu orang lain lantas upload di Youtube, mungkin segala hasil daripada video tersebut akan dapat ke pemilik asal lagu. Kalau masih mengulangi kesalahan yang sama, peluang untuk akaun anda di banned adalah sangat tinggi.

Masalahnya terlalu banyak orang yang cover lagu-lagu lama tanpa keizinan di sana. Youtube pula seseolah hanya tahu mendiamkan diri sahaja. Tindakan berdiam diri inilah yang pernah membuatkan Youtube disaman sebanyak $1 bilion oleh Viacom. Pihak Viacom mendakwa Youtube bersikap sambil lewa dengan membiarkan orang ramai cover lagu lama sesuka hati. Jadi apa yang Youtube boleh buat hanyalah membuat perjanjian dengan pemegang hak cipta untuk mereka dapat royalti setiap kali lagu mereka dimainkan di platform tersebut.

Dari aspek susunan muzik, cara nyanyian dan lain-lain, kita tidak boleh salahkan penyanyi baru kerana muzik itu bersifat universal. Semuanya terserah kepada mereka untuk menyampai lagu tersebut mengikut apa yang dimahukan. Cuma mungkin kita rasa agak kurang selesa dengan mereka kerana sudah terlalu lama terbuai dengan versi yang lama.

Apa-apapun, kita tidak boleh jadikan pemuda seberang sebagai penanda aras bahawa lagu cover semua buruk. Ini kerana masih ada lagi yang sedap seperti lagu-lagu dalam album Orang Timur nyanyian ACAB dan lagu Sentuhan nyanyi Radhi OAG. Kedua-duanya adalah definisi sebenar lagu cover yang sedap untuk didengar.

RUJUKAN:

Master Class. (2022, Mac 4). What is a cover song? A brief history of cover songs. Dipetik daripada https://www.masterclass.com/articles/cover-song-music-guide#what-is-a-cover-song

McKinnon, J. (2021, Februari 17). Are cover songs an act of infringement? Kass. Dipetik daripada https://www.kass.com.my/articles/are-cover-songs-an-act-of-infringement/

Wilson, C. (2018, Oktober 18). Is the cover making a recovery? Slate. Dipetik daripada https://slate.com/culture/2018/10/cover-song-history-future-weezer-toto-africa.html


Hak-Hak Pribumi Seperti Melayu Di Negara Lain

Apa yang dimiliki oleh kita orang Melayu dan seluruh kaum bumiputera di Malaysia ialah perjanjian yang terjalin antara tiga suku kaum utama iaitu Melayu, Cina dan India ketika merdekanya Tanah Melayu. Kemudian ketika penyertaan Singapura, Sabah dan Sarawak, hak ini diperluaskan pula kaum pribumi di Sabah dan Sarawak, yang merangkumi pribumi Borneo yang pelbagai itu.

Seperti mana yang kita tahu antara sebab orang Melayu menentang Malayan Union adalah pemberian kerakyatan kepada golongan bukan Melayu yang bermukim di semua jajahan British dan Tanah Takluknya akan mendapat kerakyatan secara jus soli. Jadi, ketika kerakyatan mahu diberikan kepada yang bukan Melayu, maka harga yang perlu mereka bayar ketika itu ialah hak keistimewaan pribumi dijaga.

Sebagai balasan untuk satu juta kerakyatan bukan Melayu, orang bukan Melayu mesti mengakui kedudukan istimewa orang Melayu sebagai Bumiputera. Beberapa peruntukan undang-undang seperti kedudukan Islam sebagai agama rasmi, pengekalan tanah rizab Melayu, kedudukan Raja-raja Melayu dan adat istiadat Melayu dan pengagihan jawatan dalam Kerajaan juga termasuk di dalam persefahaman ini.

Kalau ada yang beranggapan bahawa hak ini eklusif di Malaysia sahaja, saya mahu perbetulkan kenyataan anda itu bahawa sesungguhnya anda adalah tersangat-sangat silap. Izinkan saya menggariskan negara-negara yang turut mengamalkannya dalam sejarah.

Afrika Selatan

Kaum kulit hitam ditekankan oleh dasar Apartheid yang betul-betul bersifat perkauman. Ketika dasar arpatheid, orang kulit hitam langsung tidak berpeluang untuk menghuni jawatan-jawatan tertinggi di dalam kerajaan. Mereka tidak diberikan pendidikan yang secukupnya seperti mana yang dimiliki oleh golongan kulit putih. Kerja-kerja yang diserahkan kepada mereka kulit hitam ini adalah berkisarkan kerja yang tidak membantu meningkatkan ekonomi individu berkulit hitam. Kerja-kerja seperti buruh kasar dan perlombongan diisi oleh golongan kulit hitam.

Apabila dasar perkauman ini dihapuskan maka, terdapat keseimbangan yang maha dasyat berlaku melibatkan kaum kulit putih dan kulit hitam. Untuk mengatasi masalah ini, maka kerajaan baru yang dipilih selepas rejim lama digulingkan terus mengamalkan dasar yang dipanggil sebagai Black Economic Empowerment.

Afrika Selatan pula sedang berhadapan dengan jurang ekonomi yang sangat besar antara kulit putih dan kulit hitam, taraf ekonomi kulit hitam harus dibantu untuk memastikan mereka berdiri sama tinggi dengan kulit putih. Dasar baru ini melibatkan tindakan memastikan kulit hitam memilik keistimewaan ekonomi yang sebelum ini tidak dimiliki oleh mereka ketika era Apartheid.

Situasi yang sama boleh kita lihat pada Dasar Ekonomi Baru yang diperkenalkan oleh Tun Abdul Razak selepas tragedi 13 Mei yang saya percaya, selepas dikaji dengan sangat mendalam, punca utamanya yang membawa kepada tragedi perkauman seperti ini tidak lain dan tidak bukan ialah kerana jurang ekonomi yang berlaku melibatkan orang Melayu dan Cina. Jurang ekonomi yang dalam wujud akibat Dasar Pecah Dan Perintah British cuba ditampung dengan Dasar Ekonomi Baru.

New Zealand

Di New Zealand, bagi suku Maori dan suku-suku lain dalam rumpun Polinesia yang lain diberikan hak keistimewaan yang agak serupa seperti mana dalam Artikel 153 dalam perlembagaan yang memperuntukkan hak-hak keistimewaan yang dimiliki oleh orang Melayu dan pribumi lain. Hak keistimewaan yang dimiliki oleh suku Maori ini menjaminkan mereka hak seperti kemasukan ke univerisiti, biasiswa-biasiswa, pemilikan tanah, dan sebagainya.

China

Di negara China, kita dapat melihat bagaimana polisi yang serupa seperti hak keistimewaan diberikan kepada beberapa etnik tertentu yang merupakan minoriti di China diberikan keistimewaan tertentu. Sebagai contoh, antara hak keistimewaan yang diberikan kepada etnik minoriti di sana ialah  terdapat beberapa cukai di bawah wilayah minoriti tidak memerlukan untuk diberikan kepada kerajaan puisat, sebaliknya pentadbir tempatan boleh menggunakannya untuk membangunkan kawasan etnik minority di China.

Bahkan, China turut memberikan keistimewaan kepada mana-mana etnik minoriti yang memilih untuk memasuki ujian Gaokao (National Higher Education Entrance Examination) di China. Mereka akan menerima mata bonus. Etnik-etnik minoriti memilik keistimewaan berbanding etnik Han. Kalau etnik Han hanya boleh memiliki seorang anak, tetapi bagi minoriti, mereka dibenarkan untuk mempunyai dua orang anak..

Romania

Di Romania, etnik Roma diberikan hak keistimewaan tersendiri oleh kerajaan mereka berbanding etnik lain. Hak keistimewaan yang diberikan adalah dari sektor pendidikan, ekonomi dan pekerajaan. Tujuan utama diwujudkan adalah untuk membantu etnik Roma dalam negara Romania itu sendiri. Selain itu, mereka turut membahaskan untuk mewujudkan hak keistimewaan bagi etnik Roma yang selalu diangkat ialah kononnya mahu mewujudkan kelompok elitis intelektual yang banyak dalam kalangan etnik Roma itu sendiri.

Jadi, antara langkah terawal yang diambil oleh kerajaan mereka, sebagai contoh seperti dalam 1992 apabila Fakulti Sosiologi dan Kerja Sosial di Universiti Bucharest dikhaskan untuk calon-calon roma, dan kemudian pada tahun 1998, apabila 7 buah universiti di Romania dikhaskan untuk calon etnik Roma. Tahun 2000 pula menyaksikan pula bagaimana daripada perintah 7 universiti ini dipanjangkan kepada sektor lain dalam pendidikan.

Kesimpulan

Terdapat banyak lagi negara yang mempunyai kontrak sosial yang serupa seperti yang dimiliki oleh orang Melayu, saya hanya kongsikan sebahagian sahaja. Hak keisitimewaan orang Melayu hari ini adalah datang daripada perjanjian nenek moyang kita bukan sahaja wujud di Malaysia sahaja, bahkan kebanyakan kawasan di dunia. Kita agak serupa seperti di Afrika Selatan kerana jurang ekonomi di zaman penjajahan British telah mewujudkan jurang ekonomi yang sangat luas antara bangsa Bumiputera dan non-bumiputera. Kita juga saling tidak tumpah seperti saudara serumpun kita iaitu suku Maori yang meniliki hak keistimewaan mereka atas nama dan sentimen yang mereka merupakan pribumi di New Zealand sendiri.

Saya akhiri artikel ini dengan memetik ayat salah seorang penulis The Patriots sebagai renungan kita semua.

“Saya tak bersedia nak melepaskan hak keistimewaan bumiputera. Ia adalah satu identiti. Hilangnya keistimewaan bumiputera, di mana lagi hendak kita isi borang yang meminta taraf bangsa kita. Bila tiada semua itu, lama kelamaan identiti bangsa peribumi hilang kerana tiada makna pada label peribumi. Pada masa sekarang, satu-satunya situasi di mana orang kisah mengenai taraf bumiputera dan peribumi adalah bila bercakap mengenai keistimewaan.

Waktu nak beli rumah, waktu nak masuk sekolah, nak mohon biasiswa. Kalau tak ada lagi makna bumiputera pada proses-proses ini, bermakna label dan taraf bumiputera hilang dan dilute begitu sahaja. Apa lagi ertinya menjadi peribumi. Apa lagi ertinya membaca label bumiputera. Bila tiada keperluan untuk identify diri selaku bumiputera, maka apakah makna bumiputera?

Hilanglah satu jiwa dan sejarah tanah melayu.”

– Mira Lyana, ketika perbahasan antara kami admin-admin TP tadi tentang topik “Hak Keistimewaan Melayu Dan Bumiputera.”

Bacaan Lanjut:

Catherine Iorns Magallanes. Application Of Affirmative Action Law In New Zealand, Uncertain Coverage, Definition And Results (Link: https://goo.gl/9tsW9P)

Black economic empowerment. Campbell, Oliver; Hackett, Jodi. Steel Times International; Redhill30.4 (May/Jun 2006): 44

Nicholas D. Kristof. (31 March 1991) The World; Affirmative Action, Chinese Style, Makes Some Progress. The New York Times.

Barry Sautman. (1998) Affirmative Action, Etnic Minorities And China’s Universities. Pacific Rim Law & Policy Association

Bojinca Marian, Munteanu Daniela, Toth Alexandru. (2009) Analysis Of The Impact of Affirmative Action For Roma In High Schools, Vocational Schools And Universities


The Grand Palace – Simbol Keagungan Dinasti Thai

The Grand Palace ialah sebuah Istana yang menjadi simbolik seni kepada dinasti Thai kerana keindahan dan keunikanya membuatkan pengunjung terpegun melihatnya. Disebalik kemasyuran struktur binaan ini terdapat kisah menarik mengenainya yang terletak di tengah ibukota Bangkok.

Istana Besar The Grand Palace atau Phra Borom Maha Ratcha Wang awalnya siap dibina pada sekitar tahun 1782 oleh pemerintah Dinasti Chakri iaitu Rama I. kemudian kompleks ini digabungkan dengan dua buah lagi binaan dikawasan berdekatan istana tersebut iaitu bangunan Dusit Haha Prasat Throne Hall dan Phra Maha Monthian.

Rama I memasuki istana The Grand Palace sebagai rasmi pada 6 May 1782 setelah beliau merasakan pentadbiran di Thonburi kurang sesuai sesuai lalu beliau membuat keputusan untuk memindahkan pusat pemerintahan yang baharu di Bangkok. Kebanyakan binaan baharu  dinaiktaraf secara berperingkat semenjak Rama I hingga Rama V.

The Grand Palace  memilki keluasan seluas 2,351,000 meter persegi (2,351,000 sq) disepanjang Chao Phraya River. Diikuti keunikannya terlihat bukan saja pada seni bina yang dipersembahkan malah  ia sebenarnya turut menjadi sebuah pusat pentadbiran Kerajaan Thai.

Sejak 1782 sehingga 1932 The Grand Palace dirasmikan sebagai pusat pentadbiran dan pusat keagamaan. Dalam erti kata lain, jemaah menteri, penjawat awam mahupun hal-hal yang melibatkan pentadbiran negara dilaksanakan di The Grand Palace.

Selain itu, Mungkin anda tertanya-tanya jenis bahan binaan bangunan ini diperbuat dari bahan apa. Sebenarnya struktur dan material istana asalnya diperbuat daripada kayu. semasa era Rama I pernah menitahkan pasukannya ke Istana Ayuttahaya yang sudah lama terbiar dan hampir musnah dek kesan daripada p4pe.rangan antara Burma-Thai.

Tujuannya untuk mencari batu-bata seberapa banyak yang boleh untuk diambil bagi membina semula kubu pertahanan, ruangan takhta, dinding istana supaya struktur bangunan lebih kukuh menggantikan bahan buatan kayu sebelum ini yang boleh dipertikai tahap ketahanannya.

‘Fun fact’ seterusnya, proses pembuatan keseluruhan The Grand Palace menggunakan sepenuhnya tenaga kerja golongan corvée atau buruh kasar. Sama ada ianya buruh tidak berbayar atau sebaliknya masih tidak dapat dipastikan.

Jadi binaan apakah yang terdapat disekitar dan di dalam kompleks The Grand Palace tu?

Kuil Emerald Buddha

Pada masa kini, Seperti yang sudah dimaklumkan bahawa kompleks The Grand Palace ini merangkumi pelbagai bangunan pentadbiran.  ini termasuklah bangunan pusat keagamaan Buddha. Kuil Emerald Buddha atau Wat Phra Kaew secara tradisionalnya mengadaptasi ciri-ciri seni bina Istana Sakhothai dan Wat Phra Si Sanphet di Ayuttahaya.

Khet Phra Racha Than Chan Nork/Phimanchaisri Gate

Disebelah zon Barat Laut terdapat Infrastruktur berhampiran The Grand Palace sememangnya menjadi tarikan pelancong bergambar kerana keunikan yang terdapat pada ukiran gerbang Phimanchaisri. Gerbang ini secara langsung menuju ke pusat Chakri Maha Prasat Throne Hall.

Phra Thinang Amarin Winitchai

Namun, sejak zaman pemerintahan Raja Chulalongkorn, The Grand Palace tidak lagi digunakan sebagai kediaman keluarga Diraja selepas pemansuhan monarki mutlak pada 1925, dan seluruh agensi kerajaan diarahkan keluar daripada istana.

Istana Besar The Grand Palace sememangnya diakui sebagai simbol seni diraja Thai, kini kediaman keluarga diraja Thailand berada di Istana Chitralada bukan di Istana Besar, The Grand Palace digunakan untuk tujuan upacara rasmi.


Sultan Berbangsa Cina Yang Melawan Dinasti Qing

Benarkah ada sultan berbangsa Cina yang menentang Dinasti Qing?

Benar ada, namanya ialah Sulayman Ibnu Abdul Rahman atau lebih dikenali sebagai Du Wenxiu yang menggelar dirinya sebagai ‘Sultan Dali’ dan memerintah Wilayah Yunnan ini selama 16 tahun. Dali di bawah pemerintahannya dikenali sebagai Pingnan Kuo (Negara Selatan Aman).

Di bawah pemerintahannya, kebebasan beragama dibenarkan dan bangsa Hui dan Han hidup dalam harmoni. Du Wenxiu juga menggunakan bahasa arab di dalam pentadbirannya.

Beliau bukanlah berbangsa Hui yang sememangnya beragama Islam tetapi berdarah etnik Han iaitu etnik yang terbesar di China. Ayahnya adalah seorang mualaf dan ini adalah kelebihan Sultan Dali dalam menyatukan bangsa Hui dan Han.

Penentangan beliau terhadap kuasa Manchu bermula pada tahun 1856 apabila sejumlah 3,000 orang Hui yang beragama Islam telah dibunuh oleh pentadbiran Dinasti Qing di Kunming. Du Wenxiu kemudiannya menyatukan orang Han dan Hui yang ketika itu di bawah pimpinan Ma Rulong untuk mengusir keluar Bangsa Manchu yang dianggap sebagai bangsa penjajah.

Maka bermulalah beberapa siri penentangan yang dinamakan Pemberontakan Panthay. Du Wenxiu bukan sahaja mendapat sokongan Han dan Hui, tetapi beliau juga berjaya mendapat sokongan etnik Shan, Kakhyen dan beberapa lagi etnik pergunungan yang tidak beragama Islam.

Motto perjuangan yang dilaungkan oleh Du Wenxiu ialah “Tentera ini punyai tiga tugas; halau kuasa asing Manchu, bersatu dengan Han dan usir keluar pengkhianat”.

Di antara tahun 1860 hinggalah 1868, Sultan Dali ini menakluk lebih 40 bandar dan 100 perkampungan. Beberapa siri rundingan juga bertemu jalan buntu.

Populariti Du Wenxiu tidak disenangi oleh Ma Rulong dan akhirnya beliau berpaling tadah dan bersekongkol dengan Manchu setelah ditawarkan jawatan penting dalam kerajaan.

Pada tahun 1871, tentera Dinasti Qing yang semakin kuat menakluk satu persatu kawasan Du Wenxiu hinggalah Dali dikepung dan beliau terperangkap di dalamnya. Dalam keadaan yang menghimpit, Du Wenxiu menghantar anaknya Putera Hassan ke England untuk memohon bantuan Ratu Victoria tetapi usaha ini hanya sia-sia.

Ketika Putera Hassan masih di perantauan, pada tahun 1873, dengan dibantu oleh pakar ketenteraan Peranchis, Dali jatuh ke tangan Dinasti Qing dan Sultan Dali ini ditangkap dan dipancung ketika beliau dikatakan cuba untuk menamatkan riwayat hidupnya dengan meminum candu yang banyak.

Jasad Sultan Dali dikebumikan di Xiadui manakala kepalanya diawet dengan madu dan dihantar ke Peking untuk menghadap maharaja sebagai tanda kemenangan Dinasti Qing.

Pemberontakan Panthay berakhir pada Bulan Mei 1873 apabila kubu terakhirnya di Momien jatuh dan gabenornya Ta Sa Kon dijatuhi hukuman mati.

Lebih sejuta nyawa terkorban di dalam pemberontakan ini dan mereka yang masih hidup meninggalkan Yunnan dan berhijrah ke Wilayah Wa di Burma. Di sini, mereka membina penempatan baru yang dinamakan Panglong. Di Burma, mereka dikenali sebagai Panthay dan kini bangsa Hui Panthay ini sudah berasimilasi dengan bangsa lain di Myanmar seperti Shan dan etnik-etnik pergunungan lainnya.

Sultan Sulayman atau Du Wenxiu kini diangkat sebagai wira negara oleh pemerintah Negara China moden. Perjuangan beliau bukanlah suatu penentangan yang sia-sia walaupun hayatnya berakhir dengan tragis.

Begitulah kisahnya sultan berbangsa Cina yang menentang Dinasti Qing di Yunnan.

-Afzan Yusuf-


Mengapa Kematian Rahsia Tuhan?

Kita semua tahu hayat kita di dunia ini bersifat sementara saja, ini bermakna kita dan orang-orang yang kita kenali dan kasihi akan mati dan kembali menemui Pencipta kita. Dan bagi sesetengah pakar psikologi, kebenaran yang tidak boleh disangkal ini sentiasa mengintai dalam minda kita dan pada akhirnya, mempengaruhi apa yang kita lakukan dalam kehidupan seharian dari makan hidangan apa sehinggalah berkahwin dan mempunyai anak.

Bagi Chris Feudtner, seorang pakar pediatrik dan etika dari Hospital Kanak-Kanak Philadelphia berpandangan soal kematian ini mempengaruhi aspek minda bawah sedar manusia. Beliau berkata, “Kebanyakan masa kita mengharungi kehidupan seharian tidak sedar dan tidak memikirkan soal kematian kita. Kita cuba menghadapinya dengan memfokuskan perkara yang berlaku di hadapan mata kita.” Tetapi bayangkan sekiranya kita mengetahui bila tarikh kita mati dan bagaimana kita mati, walaupun pada dasarnya ia merupakan sesuatu yang mustahil, mendedahkan motivasi di sebalik itu dan memberi petunjuk bagaimana kita menghabiskan sisa usia kita di bumi fana ini.

Sebelum menjawab persoalan di atas, kita kena lihat bagaimana kematian membentuk tingkah laku manusia di dunia. Minat para saintis terhadap soalan ini sudah bermula sejak tahun 1980-an lagi dengan Profesor Sheldon Solomon dari Kolej Skidmore, New York mahu melihat bagaimana kita berhadapan dengan realiti ketakutan terhadap kematian. Berdasarkan penemuannya, Profesor Sheldon dan rakan-rakannya berpandangan manusia percaya dunia ini ada makna dan manusia itu sendiri mempunyai nilai bagi mengekang ancaman ketakutan yang boleh melumpuhkan kita. Berdasarkan eksperimen yang membawa kepada teori pengurusan ketakutan, para penyelidik mendapati manusia yang diingatkan dengan kematian akan berpaut lebih kuat pada kepercayaannya dan berusaha meningkatkan nilai maruah diri sendiri. Dan jika ada yang mengancam dua perkara asas ini, kita akan memberi reaksi agresif dan berusaha mempertahankannya daripada dicabuli.

Malah, sebarang petanda senyap berkenaan kematian seperti perbualan di tanah perkuburan atau melihat ingatan berkenaan kematian di televisyen sudah cukup mencetuskan perubahan tingkah laku ini. Antara tanda perubahan tingkah laku:

– melayan orang yang berkongsi fahaman politik, asal-usul geografi dan kepercayaan agama lebih baik.

– membenci orang yang tidak berkongsi ciri sama dengan dirinya.

– melafazkan komitmen dan lafaz cinta terhadap orang yang berkongsi pandangan dunianya.

– lebih cenderung mengundi pemimpin berkarisma yang mengundang ketakutan terhadap orang luar.

– bersikap cuai, tidak bertanggungjawab serta tidak mahu mengambil tahu persekitaran sekeliling.

Para saintis berpandangan sekiranya manusia mengetahui tarikh kematian mereka dan bagaimana mereka mati, ia akan mengubah masyarakat menjadi lebih perkauman, ganas, menyukai peperangan dan meneruskan usaha memusnahkan alam sekitar. Tetapi bagi Solomon, beliau berharap apabila manusia mengetahui semua tanda kerisauan terhadap kematian ini, manusia dapat mengatasinya dan hidup lebih baik berbanding sebelumnya.

Berdasarkan satu kajian, para saintis melihat kepada eksperimen refleksi terhadap kematian. Dalam eksperimen itu, para penyelidik meminta peserta berfikir bukan saja berkenaan kematian secara umum tetapi bagaimana mereka akan mati dan bagaimana kematian mereka memberi kesan terhadap keluarga dan rakan-rakan. Hasilnya, mereka mendapati para peserta bersikap lebih altruistik seperti bersedia menderma darah dan sentiasa bermuhasabah diri berkenaan peristiwa positif dan negatif yang membentuk keperibadian mereka.

Berdasarkan penemuan ini, mengetahui tarikh kematian kita (walaupun dianggap mustahil) sebenarnya membantu kita lebih fokus terhadap kehidupan dan ikatan sosial berbanding memberi reaksi terburu-buru yang boleh memakan diri sendiri. Atas sebab itulah, bukan sedikit Rasulullah s.a.w berbicara mengenai kematian di mana sesetengah hadisnya bersifat motivasi kepada orang beriman.

Antaranya sebuah hadis yang diriwayatkan oleh Ad-Dailami mafhumnya, “Perbanyaklah mengingati kematian. Seorang hamba yang banyak mengingati mati maka Allah akan menghidupkan hatinya dan diringankan baginya sakit akibat kematian.” Dalam satu hadis lain yang diriwayatkan Imam Ahmad bin Hanbal rahimahullah, baginda bersabda, “Sekiranya di tangan kamu ada benih kurma dan kamu tahu bahawa esok akan berlaku kiamat, maka hendaklah kamu menanam dan jangan biarkan hari kiamat berlaku tanpa menanam benih kurma tersebut.” Walaupun hadis ini berkisar berkenaan hari kiamat, tetapi ia boleh diaplikasikan dalam soal ini. Para ulama yang mensyarahkan hadis ini berpandangan manusia harus berusaha menambah kebaikan tanpa mengira masa atau tempat kerana yang dilihat bukan hasil akhirnya tetapi usaha ke arah berkenaan.

Bagi pakar psikologi dari Universiti Salzburg, Profesor Eva Jonas berpandangan ia sesuatu yang benar jika kita mempromosikan strategi yang membantu manusia menerima kematian sebagai sebahagian daripada proses kehidupan dan mengintegrasikan maklumat ini dalam pilihan dan tingkah laku seharian. Jonas menambah, “Mengetahui bahawa kehidupan ada hadnya boleh meningkatkan persepsi terhadap nilai kehidupan dan membangunkan sentimen ‘kita semua dalam satu bot’, sekaligus mempromosikan nilai toleransi, belas kasihan dan mengurangkan reaksi bersifat defensif.”

Jenis personaliti dan jenis peristiwa spesifik turut mempengaruhi bagaimana manusia menerima maklumat berkenaan kematian. Bagi Laura Blackie, seorang pakar psikologi dari Universiti Nottingham berpandangan, individu yang bersikap neurotik dan risau akan menumpukan perhatian kepada kematian sehingga ke tahap tidak dapat melakukan perubahan hidup yang bermakna. Blackie turut menambah jika manusia diberitahu akan mati dalam keadaan tenang, itu tidak akan memberi motivasi kepadanya untuk melakukan perkara sama.

Untuk melihat reaksi manusia terhadap kematian, kita hanya perlu melihat reaksi pesakit-pesakit kronik. Menurut Feudtner, pesakit akan memberi dua reaksi apabila diberitahu oleh pakar perubatan. Pertama, mereka menyoal sejauh mana kebenaran diagnosis yang diberikan dan peratusan kematian akibat penyakit berkenaan. Kedua, mereka perlu memikirkan sama ada memfokuskan usaha mencari penawar atau menggunakan masa yang ada dengan mencipta kenangan terindah bersama orang tersayang. Proses ini turut terpakai kepada hipotesis manusia yang mengetahui tarikh kematian mereka. Sesetengah yang mahu mengelak cara kematian mereka akan berusaha mengatasinya. Ada juga yang bertindak lebih ekstrem dengan cuba membunuh diri mengikut syarat mereka sendiri berdasarkan satu kajian yang dijalankan Jonas dan rakan-rakannya.

Sesetengah yang menerima kematian akan memberi reaksi dalam pelbagai cara. Ada sesetengah memanfaatkan masa yang ada dengan memberi sumbangan besar dalam pelbagai bidang dari bidang saintifik hinggalah dunia seni, kadangkala melampaui semua pencapaian yang kita tahu hari ini. Solomon menambah, “Saya suka berfikir mengetahui tarikh kematian kita sebenarnya mengeluarkan sisi terbaik kita, memberi kelebihan psikologi untuk lakukan lebih banyak untuk diri kita, keluarga dan orang sekeliling.” Satu kajian berkenaan mangsa yang mengalami kejadian trauma seperti kemalangan merasakan had masa di dunia ini dan ia boleh dimanfaatkan untuk memperbaiki diri sendiri.

Tetapi ada juga sisi negatif di sebalik ini di mana ada sesetengah bersikap malas dan lebih suka nyawa mereka ditamatkan. Ada juga merasa putus asa sehingga ke tahap tidak lagi mengamalkan gaya hidup seimbang dan tidak lagi mahu mematuhi undang-undang. Tidak kira spektrum mana yang kita jatuh, yang pasti menurut Solomon, kematian merupakan sesuatu yang menggentarkan dan ini dipersetujui Feudtner. Beliau menganggap ia satu perubahan seismik yang mengubah kehidupan manusia untuk selama-lamanya.

Antara kesan sekiranya manusia mengetahui tarikh kematian mereka:

Apabila kita mula mendapat tahu masa dan bagaimana kita mati, suka atau tidak, gaya hidup kita akan mengalami perubahan besar. Peradaban manusia membangun seiring dengan kematian dan idea kematian itu sendiri. Sekiranya perkara ini benar-benar berlaku, sistem yang kita ketahui hari ini akan berubah 360 darjah. Atas sebab itulah, mengapa Tuhan mengelaskan kematian sebagai rahsia-Nya, agar manusiawi terutama orang beriman memanfaatkan masa di dunia untuk bercucuk tanam amalan pahala dan meninggalkan legasi yang baik untuk generasi seterusnya.

SUMBER

Nuwer, Rachel. (2018). BBC. What if we knew when we and how we’d die? http://www.bbc.com/future/story/20180618-what-if-we-knew-when-we-were-going-to-die


Hutan Di Romania Yang Dianggap Sebagai Segi Tiga Bermuda Daratan

Romania adalah negara di Eropah Timur yang terkenal dengan kisah pemerintah Wallachia bernama Vlad III yang mempertahankan kota dan istananya dari serangan tentera Turki Uthmaniyah.

Namun, bukan kisah Vlad III saja yang menjadikan negara kecil ini terkenal. Terdapat satu lagi kisah benar yang menyeramkan, juga kepopularitinya boleh tahan setanding Vlad III. Ia berkenaan ‘Segi Tiga Bermuda Romania’.

ASAL-USUL SEGI TIGA BERMUDA ROMANIA

Di tengah Romania, wujudnya daerah purba bernama Transylvania dan nama daerah ini terkenal dari novel Bram Stoker bertajuk Dracula, mengambil Transylvania sebagai latar belakang penceritaan Dracula ini.

Selain itu, Transylvania terkenal dengan hutan yang mengikut sumber rakyat, hutan yang bernama Hoia Baciu adalah hutan yang menyeramkan. Hutan ini dikelilingi dengan pergunungan Carpathian yang berbentuk hampir segi tiga apabila dilihat dari peta geografi. Dari sinilah gelaran ‘Segi Tiga Bermuda Romania’ ini wujud. Jika ingin ke hutan Hoia Baciu, kita kena pergi ke kota Cluj-Napoca di utara Romania.

Asal-usul nama hutan ini bermula dari kehilangan pengembala kambing yang juga namanya Hoia Baciu bersama 200 ekor biri-biri di dalam hutan tersebut. Pada tahun 1960-an, ahli biologi bernama Alexandru Sift mendakwa pernah menangkap foto piring terbang atau UFO berlegar di atas hutan itu.

Pada tahun 1968, ahli teknikal ketenteraan bernama Emil Barnea juga mendakwa beliau pernah menangkap foto UFO dan menyatakan bahawa kisahnya adalah sahih bagi mengelak kisahnya dituduh sebagai pembohongan. Komunis yang ketika memerintah Romania itu percaya bahawa kepercayaan rakyat akan kemisterian hutan Hoia adalah tanda kegilaan seseorang.

Masuk 1970-an, hutan Hoia terkenal sebagai pusat aktiviti UFO. Terdapat kisah rakyat yang aneh iaitu seorang kanak-kanak perempuan hilang di dalam hutan selama 5 tahun. Kemudian dia kembali keluar dari hutan dengan kehilangan memori lepas.

Kisah kedua pula berkenaan 60 orang pelancong mahu membongkar kemisterian hutan Hoia. Mereka melaporkan pernah melihat cahaya yang aneh, mendengar tapak kaki dari lembaga yang tidak dapat kelihatan, menangkap foto wajah-wajah aneh, dan mendengar suara wanita yang ketawa nyaring.

Tidak cukup dengan kisah rakyat, ramai penduduk Romania pergi ke hutan tersebut. Keputusannya, mereka merasa mual, mempunyai ruam yang aneh di badan mereka, kepenatan, dan merasa dirinya diperhatikan oleh seseorang.

Banyak juga laporan kehilangan orang dan diakhiri dengan mangsa itu kehilangan memori lepas. Keadaan hutan itu juga pelik, batang bawah pokok-pokok hutan Hoia melengkung dan tidak ada penjelasan saintifik akan keanehan pokok itu. Dari sinilah, hutan Hoia menjadi hutan paling menakutkan di seluruh dunia.

Kemisterian hutan itu kemudian menjadi perhatian pihak media untuk mendokumentarikan fenomena aneh atau paranormal. Tambahan pula, hutan Hoia menjadi kawasan rekreasi penduduk dan pelancong. Jika berani untuk menetap semalaman dalam hutan itu, perlu bimbingan dari pemandu pelancong.

Para ahli arkeologi juga tidak ketinggalan untuk memasuki hutan menakutkan ini bukan atas mencari jawapan akan kemisterianya tetapi dalam hutan itu terdapat penempatan kuno bernama Gura Gaciului yang wujud sekitar 6500 SM. Penempatan itu dikatakan milik orang dari fasa Neolitik Romania dan pengkaji berusaha meneroka kehidupan orang Neolitik melalui penemuan-penemuan artifak di sana.

PENJELASAN LOGIK AKAN KEMISTERIAN HUTAN HOIA

Seperti Segi Tiga Bermuda, terdapat penjelasan logik kenapa rakyat percaya bahawa hutan itu terkenal dengan misteri ya. Dalam kes Bermuda yang popular dengan kehilangan kapal-kapal yang melalui segi tiga itu, ribut dari Lautan Atlantik biasanya melalui Segi Tiga Bermuda itu.

Kapal-kapal yang berlayar berkemungkinan berhadapan dengan ribut tersebut tanpa sebarang amaran. Ribut Atlantik dalam segi tiga akan menghasilkan ombak yang berketinggian 100 kaki yang dipanggil sebagai ‘rogue waves’ yang mampu tenggelamkan kapal tanpa meninggalkan sebarang bukti.

Berkenaan kapal terbang hilang semasa melalui Segi Tiga Bermuda, para pengkaji sependapat bahawa pada waktu itu tidak ada sebarang komunikasi radio dan fenomena alam yang menyebabkan kecelakaan terhadap kapa terbang tersebut. Kapal-kapal itu berkemungkinan terhempas di luar segi tiga setelah berhadapan dengan cuaca buruk.

Bagaimana dengan kes hutan Hoia? Apakah kemisteriannya mempunyai penjelasan logik?

Melihat kepada keadaan hutan ini, ia sebenarnya hutan yang begitu tebal dengan pohon-pohon yang tumbuh melebat dan para peneroka biasanya sesat lebih awal kerana kelebatan hutan itu. Tapi bagaimana dengan keadaan seseorang yang sesat mempunyai kehilangan memori lepas setelah ditemui? Adakah penampakan lembaga dan kedengaran tapak kaki disebabkan oleh halusinasi? Bagaimana dengan penampakan UFO?

Persoalan-persoalan ini pengkaji tidak mempunyai jawapan sebenar lagi. Jadi hutan Hoia tetap menjadi hutan misteri yang penuh dengan aktiviti paranormal yang tidak dapat dijelaskan. Hanya menunggu masa saja untuk pengkaji membongkar kemisterian ini.

RUJUKAN:

Storm, C. (26 March 2021). Romania’s Bermuda Triangle: The Creepy Hoia Forest of Transylvania. Ancient Origins.